Adakah Saya Seorang Psikopat?

Hari ini, terdapat beberapa istilah psikologi yang membuatkan kita keliru antaranya adalah perkata "psychopath" atau "psikopat" dalam Bahasa Melayu.

Walaupun perkataan ini biasanya digunakan untuk menggambarkan seseorang yang mempunyai penyakit jiwa, psikopat bukanlah satu diagnosis rasmi.

Menurut Dewan Bahasa Dan Pustaka, psikopat membawa maksud orang yang mempunyai personaliti antisosial sehingga menunjukkan tingkah laku yg tidak normal.

Definisi sebenar psikopat dalam psikiatri adalah gangguan personaliti antisosial (ASPD), menurut Dr. Prakash Masand yang merupakan seorang psikiatri dan pengasas Centers of Psychiatric Excellence (COPE).

ASPD menggambarkan individu yang menunjukkan corak manipulasi dan pelanggaran hak terhadap  orang lain.

Dr. Prakash mengatakan satu perkara yang boleh mencetuskan kekeliruan mengenai ASPD adalah perkataan "anti-sosial."

"Kebanyakan orang mungkin menganggap ia menggambarkan seseorang yang penyendiri, namun ini tidak berlaku dalam kes ASPD," jelas Dr. Prakash.

Oleh kerana istilah psikopat bukanlah diagnosis rasmi, para pakar merujuk kepada tanda-tanda yang dijelaskan di bawah ASPD.

Menurut Dr. Prakash, beberapa tanda yang sangat biasa untuk diperhatikan termasuklah:

Tingkah laku lain yang mungkin merupakan tanda-tanda ASPD termasuklah kecenderungan untuk mengambil risiko, tingkah laku sembrono, dan menipu dengan sering berbohong.

Dr. Prakash mengatakan seseorang yang memperlihatkan tingkah laku ini mungkin juga tidak mempunyai hubungan emosi yang mendalam, mempunyai daya tarikan yang sangat kurang, sangat agresif, dan kadang-kadang sangat marah.

Selain itu, penghidap ASPD tidak peduli jika mereka telah menyakiti seseorang, tidak sopan dan kasar, dan tidak menyesal.

Sebagai tambahan kepada tanda-tanda dan tingkah laku, Dr. Prakash mengatakan terdapat ciri-ciri tertentu yang berkaitan dengan ASPD:

Secara teknikal, untuk mendapatkan diagnosis ASPD, anda mesti berumur 18 tahun. Tetapi sebilangan orang akan menunjukkan tanda-tanda gangguan tingkah laku, yang mungkin merupakan petunjuk awal ASPD, seawal usia 11 tahun.

Ini adalah keadaan kronik yang kelihatan seperti semakin serius seiring bertambahnya usia.

Kadar kematian lebih tinggi pada orang dengan ASPD kerana tingkah laku mereka sendiri

Oleh kerana psikopati bukanlah gangguan mental rasmi, keadaan yang didiagnos oleh pakar adalah ASPD.

Sebelum menjelaskan kriteria yang digunakan untuk mendiagnosis ASPD, penting untuk kita ketahui bahawa mendiagnosis dan merawat ASPD melibatkan beberapa cabaran unik.

Menurut Dr. Prakash, ASPD sukar untuk dirawat kerana orang yang memerlukan pertolongan tidak percaya mereka ada masalah dengan tingkah laku. Akibatnya, mereka jarang mendapatkan rawatan.

Walaupun begitu, garis panduan yang ditetapkan yang digunakan bagi mendiagnosis ASPD adalah bahawa tingkah laku ini biasanya bermula pada usia 15 tahun atau pada usia remaja.

Namun, Dr. Prakash mengatakan diagnosis ASPD yang benar tidak dapat dibuat sehingga usia 18 tahun.

Untuk mendapatkan diagnosis yang tepat, seorang profesional kesihatan mental akan melakukan penilaian kesihatan mental sepenuhnya.

Semasa proses ini, anggota profesional kesihatan mental akan menilai pemikiran, perasaan, corak tingkah laku, dan hubungan seseorang. Mereka akan mengenal pasti gejala dan membandingkannya dengan simptom ASPD dalam DSM-5.

Anggota profesional kesihatan mental juga akan melihat sejarah perubatan pesakit.

Penilaian penuh ini merupakan langkah kritikal kerana ASPD cenderung hadir bersama-sama dengan masalah mental dan gangguan ketagihan yang lain.

Oleh kerana diagnosis ASPD yang sebenar biasanya ditangguhkan hingga usia 18 tahun, remaja yang menunjukkan simptom yang serupa sering kali dinilai mempunyai gangguan tingkah laku (CD) atau gangguan menentang (ODD).

Daripada kedua-dua gangguan tingkah laku ini, CD lebih teruk daripada ODD.

Semasa menentukan sama ada seorang kanak-kanak mempunyai ODD, doktor akan melihat bagaimana mereka bertindak terhadap orang yang mereka kenal.

Biasanya, seseorang yang mempunyai ODD lebih cenderung bertindak menentang di sekitar ahli keluarga, guru, atau penyedia perkhidmatan kesihatan.

Sekiranya seorang remaja menunjukkan corak agresifyang berterusan terhadap orang lain dan mereka membuat pilihan yang bertentangan dengan peraturan dan norma sosial di rumah, sekolah, atau dengan rakan sebaya secara berkala, doktor boleh memutuskan mereka mempunyai CD.

Seperti banyak istilah lain dalam bidang psikologi, psikopat dan sosiopat sering digunakan secara bergantian, dan sebab ini berlaku adalah sangat mudah dikesan.

Oleh kerana sosiopat bukan diagnosis rasmi, ia bergabung dengan psikopat di bawah payung diagnosis ASPD.

"Sebilangan orang mencipta perbezaan sendiri berdasarkan keparahan gangguan keperibadian tetapi itu tidak betul. Mereka akan mengatakan bahawa psikopati adalah bentuk sosiopati yang lebih teruk, namun ini sangat tidak benar," kata Dr. Prakash.

Kedua-dua psikopat dan sosiopat adalah istilah atau cara lain untuk menggambarkan ASPD. Tingkah laku yang dilihat pada kedua-duanya berada di bawah gejala dalam kategori ASPD.

Seperti proses diagnostik, merawat seseorang dengan sifat psikopat yang berada di bawah diagnosis ASPD agak sukar.

Psikoterapi dapat membantu orang itu memahami diagnosis dan bagaimana ia mempengaruhi kehidupan mereka serta hubungannya dengan orang lain.

Pakar terapi juga akan berusaha untuk menghasilkan strategi yang mengurangkan keparahan gejala.

Sekiranya ubat adalah sebahagian daripada rancangan rawatan, doktor mungkin memberikan ubat yang merawat keadaan kesihatan mental yang lain seperti kegelisahan, kemurungan, atau gejala keagresifan.


5 Kes Jenayah Sebenar Yang Diinspirasikan Dari Watak Filem

Pengaruh media khasnya dalam bentuk filem dan drama mampu membantu seseorang mendapat idea inspirasi kepada individu-individu.

Malangnya, bukan semua inspirasi akan membawa seseorang ke arah niat yang baik - ada kalanya inspirasi yang diperolehi mampu mengakibatkan seseorang itu bertindak di luar batasan; sehingga berlaku kes-kes pembunuhan dahsyat.

Sudah beberapa kali kes pembunuhan yang diinspirasikan daripada filem berlaku dan berikut, adalah lima kes jenayah yang berpunca daripada lima filem; yang pasti kedengaran aneh tetapi tidak bagi pihak pelakunya.

Filem yang mengangkat mendiang Heath Ledger sebagai pelakon aksi watak 'Joker' berkesan, turut sama mengakibatkan satu kes aneh berlaku pada 29 Januari 2009 -  melibatkan seorang pesalah juvana perempuan di Indiana, Amerika Syarikat.

Gadis bawah umur itu yang tidak jelas motifnya, memohon untuk ke tandas sebelum menyolekkan wajahnya agar kelihatan seperti watak penjahat tersebut. Lebih teruk, dengan menggunakan pisau yang dibawa - dia menoreh wajah sendiri agar mirip dengan watak kegemarannya.

Selesai 'bersiap', gadis itu kemudiannya bertindak menyerang gurunya sendiri di kelas dengan menggunakan pisau bersaiz 5 inci; memaksa guru itu melindungi dirinya dengan troli yang ada dalam kelas.

Beberapa hari sebelum itu pada 23 Januari 2009, satu serangan berlaku di Dendermonde, Belgium selepas seorang lelaki berusia 20 tahun (ketika itu) bertindak menyerang sebuah pusat asuhan kanak-kanak dengan berpakaian ala Joker.

Dua orang bayi berusia 8 bulan dan 9 bulan terkorban dalam serangan itu, bersama seorang pengasuh berusia 54 tahun. 6 orang kanak-kanak berusia 1 hingga 3 tahun cedera teruk dan 4 lagi cedera ringan.

Pelaku jenayah itu seorang lelaki bernama Kim de Gelder, dilaporkan mempunyai kecelaruan identiti yang teruk serta sangat obses dengan filem 'The Dark Knight.'

Semasa ditahan, Gelder menyimpan dokumen yang menyenaraikan beberapa buah lagi pusat asuhan yang 'perlu' diserang.

Filem ikonik yang sering diungkapkan skripnya, 'Fight Club' merupakan antara filem 90-an yang diingati peminat filem aksi berikutan jalan ceritanya yang berbeza berbanding filem-filem aksi lain sezamannya.

Dalam filem tersebut, dua watak utamanya mempunyai obsesi untuk keluar daripada dunia dikuasai kapitalis dan wang, cuba menjalankan rancangan yang dikenali sebagai 'Project Mayhem'; titik tolak baru dunia serba bebas dengan rancangan untuk melakukan kemusnahan ke atas lokasi penting dunia korporat Amerika Syarikat.

Idea fiksyen ini malangnya menjadi sumber inspirasi kepada seorang remaja berusia 17 tahun bernama Kyle Shaw untuk memulakan siri-siri serangan ke atas premis yang dia rasakan membawa ideologi kapitalis.

Sasaran pertama Shaw - kafe Starbucks, sama seperti skrip filem tersebut.

Bertindak sendirian, Shaw membina sendiri bahan letupan untuk digunakan yang akhirnya berjaya diletupkan sehingga merosakkan tingkap kafe tersebut. Tidak ada pihak cedera dalam insiden tersebut.

Hasil siasatan mendapati Shaw mempunyai rancangan untuk meletupkan beberapa buah kafe Starbucks lagi.

Filem klasik arahan Martin Scorsese (The Departed, The Irishman) ini menampilkan aktor legenda Robert De Niro bersama pelakon Jodie Foster - ketika itu baru berusia 13 tahun yang memainkan watak seorang pelacur bawah umur.

Salah seorang peminat fanatik filem ini adalah lelaki bernama John Hinckley Jr, yang mempunyai obsesi tahap melampau terhadap Foster akibat pengaruh filem tersebut - yang  menyamakan dirinya sama seperti watak pemandu teksi yang dimainkan De Niro.

Hinckley Jr. mula meniru idea yang dipaparkan dalam filem tersebut, tidak lagi mampu membezakan realiti dengan fantasi. Dia yang obse, mula mengekori dan mengganggu kehidupan peribadi Foster; sehinggakan sanggup berpindah agar lebih dekat dengan pelakon pujannya.

Hinckley Jr. bertindak mengganggu Foster di kampus tempat dia belajar serta asrama yang didiami, melakukan panggilan telefon serta meninggalkan pelbagai jenis pesanan.

Menyedari cintanya tidak berbalas, demi membuktikan cintanya kepada Foster - Hinckley Jr. merancang untuk melakukan pembunuhan ke atas Presiden Amerika Syarikat.

Selepas meneliti beberapa calon Presiden, akhirnya Hinckley Jr. memutuskan untuk menyerang Presiden Ronald Reagan.

Pada tahun 1981, Reagan diserang Hinckley Jr. dengan enam das tembakan di depan sebuah hotel, mengakibatkan kecederaan parah pada paru-parunya. Semua kerana obsesi cintanya terhadap Jodie Foster tidak berbalas.

Pernahkah anda terfikir apa akan berlaku pada seseorang yang benar-benar percaya dirinya hidup dalam dunia yang dipaparkan dalam filem The Matrix?

Itulah yang berlaku kepada dua individu bernama Lee Boyd Malvo dan John Allen Muhammad.

Malvo meyakini dirinya adalah jelmaan dunia nyata watak 'Neo' yang dibawa Keanu Reeves. Sementara Muhammad pula adalah mentornya, 'Morpheus.'

Dalam siri serangan jangka masa panjang menggunakan senapang jarak jauh bermula daripada 16 Februari 2002, Malvo yang ketika itu baru berusia 17 tahun dan Muhammad yang berusia 41 tahun melakukan beberapa siri serangan dan rompakan, mengorbankan 17 nyawa dan 10 lagi tercedera.

Tidak jelas apa motif pembunuhan dan bagaimana kaedah pemilihan mangsa dilakukan kedua-duanya.

Siri keganasan mereka berdua berakhir setelah kedua-duanya ditangkap semasa tertidur dalam kereta pada 24 Oktober 2002 di sebuah kawasan rehat dan rawat.

Dalam perbicaraan yang dijalankan, Malvo secara yakin menyamakan dirinya adalah Neo yang terpilih sebagai utusan penyelamat manusia; akan memulakan revolusi bagi membebaskan manusia daripada cengkaman rejim mesin-mesin yang mengemudi hidup kita.

Pihak pendakwaan mendakwa alasan untuk menyalahkan filem The Matrix sebagai punca anak muda itu berkelakukan sedemikian seperti hujah pihak pembelaan, adalah tidak munasabah.

Malvo ketika ini masih menjalani hukuman penjara seumur hidup, sementara Muhammad pula telah dihukum mati pada tahun 2009 menerusi suntikan beracun.

'Natural Born Killers' merupakan antara filem yang sangat kontroversi semasa mula ditayangkan.

Didakwa menyanjung cara hidup negatif, amalan jenayah serta memuliakan penjenayah, filem ini mendapat reaksi negatif masyarakat dunia yang bimbang akan pengaruhnya.

Malangnya pendapat itu benar-benar berasas selepas beberapa kes jenayah dan pembunuhan yang diinspirasikan lakonan filem tersebut, cuba diterjemahkan ke dunia nyata dalam beberapa kes berbeza.

Antara kes paling menyayat hati, adalah kes melibatkan pasangan muda bernama Sarah Edmondson dan James Darras yang bertindak melakukan siri-siri jenayah selepas selesai menonton filem ini bersama-sama dan mendapat idea melakukan keganasan.

Dua mangsa diserang dalam dua insiden berbeza oleh pasangan tersebut, mengakibatkan seorang meninggal dunia sementara seorang lagi lumpuh seumur hidup.

Dalam insiden tembakan Sekolah Tinggi Columbine yang berlaku pada April 1999, kedua-dua pelaku serangan bawah umur juga didapati terpengaruh dengan filem tersebut sehinggakan menjadikan ideologi yang dibawa kedua-dua watak penjahat dalam filem tersebut sebagai pegangan hidup mereka.

Kedua-duanya disahkan mengalami gangguan mental yang agak teruk serta sering meyakinkan diri mereka bahawa matlamat hidup mereka adalah untuk menjadikan pembunuhan sesuatu yang normal dalam kehidupan.

Wujud banyak lagi kes jenayah yang diinspirasikan filem ini dan kami hanya mampu senaraikan dua saja.

Nasihat kami, jangan benarkan individu belum matang untuk menonton filem ini kerana kami bimbang akan ada pula yang mula mendapat ilham bertindak bukan-bukan.


7 Ciptaan Hebat Pihak Nazi Jerman Ketika Perang Dunia Kedua

Dalam sejarah, kita telah menyaksikan banyak ciptaan-ciptaan hebat yang dihasilkan oleh pihak-pihak yang terlibat dalam peperangan ini. Ciptaan-ciptaan yang dihasilkan ini penting bagi memastikan pihak yang terlibat mempunyai kelebihan terhadap musuh  mereka.

Sebelum ini kami pernah berkongsi mengenai 7 Ciptaan Hebat Pihak Kesatuan Soviet maka kali ini kami kongsikan pula ciptaan hebat pihak Nazi Jerman ketika era Perang Dunia Kedua satu ketika dahulu.

Ciptaan dan inovasi yang dihasilkan ini boleh diklasifikasikan cukup hebat ketika zaman tersebut sehinggakan pihak Amerika Syarikat sendiri kemudiannya mencipta teknologi yang hampir serupa dengan apa yang dihasilkan oleh pihak Nazi.

Salah satu konsep inovatif yang muncul ketika Perang Dunia Kedua adalah konsep peluru yang boleh dipandu menuju ke sasaran bergerak. Salah satu contoh awal ialah bom anti kapal Fritz X, pertama kali digunakan oleh Tentera Udara Jerman pada tahun 1943 dan berjaya menenggelamkan kapal perang Itali.

Pada masa yang sama, Angkatan Laut A.S. telah menghasilkan bom anti-kapal yang lebih canggih yang  dikenali sebaagai Bat, yang menggunakan radar untuk mengesan sasaran tanpa memerlukan operator manusia.

Senjata anti kapal yang lain adalah torpedo Zaunkoenig, yang dipasang pada kapal U Jerman dari tahun 1943 dan seterusnya. Ia menggunakan gelombang suara bawah air dan bukannya radar untuk menuju ke sasaran.

Ketika itu banyak negara sudah mempunyai kekuatan peluru berpandu jarak dekat tetapi hanya Nazi Jerman yang berusaha keras memfokuskan untuk menghasilkan roket jarak jauh dengan menggunakan berbahan bakar cecair.

Hasilnya adalah V-2, peluru berpandu 14 tan yang dilancarkan secara menegak dengan jarak sasaran jarak 200 batu dan mampu mencapai kelajuan tertinggi 3,500 batu per jam. V-2 adalah salah satu dari dua senjata jarak jauh yang dicipta oleh Jerman, satu lagi adalah adalah bom V-1.

Kedua-dua V-1 dan V-2 dilancarkan sebanyak ribuan kali, terutamanya ketika menyerang London dan bandar pelabuhan Antwerp di Belgium. V-1 adalah generasi awal peluru berpandu pada hari ini sementara V-2 adalah peluru berpandu balistik pertama di dunia.

Tentera Jerman adalah pasukan tentera pertama yang memanfaatkan potensi yang ada pasukan penerjun payung. Penggunaan tentera yang dilepaskan dengan payung terjun merupakan strategi baru pada waktu itu yang mengejutkan pihak musuh.

Hermann Göring, sebagai ketua Luftwaffe, membentuk rejimen payung terjun pertama pada tahun 1935. Semasa Perang Saudara Sepanyol, Jerman telah memperoleh pengalaman dalam pendaratan udara, terutama menggunakan Junkers Ju-52. Pesawat inilah yang menjadi tenaga kerja pasukan payung terjun Jerman semasa Perang Dunia Kedua.

Jerman melancarkan apa yang disebut sebagai 'serangan' udara pertama dalam sejarah pada 12 Mac 1938 ketika pasukan payung terjun Jerman merampas dan mengambil alih sebuah lapangan terbang di Wagram di Austria semasa Anschluss, satub peristiwa pengambilalihan damai di Austria.

Flettner Fl 282 Kolibri atau Hummingbird adalah helikopter  satu tempat duduk kokpit terbuka. Ia dihasilkan oleh Anton Flettner untuk Jerman semasa Perang Dunia Kedua. Ia adalah helikopter pertama yang dihasilkan secara besar-besar untuk kegunaan di medan perang.

Peranan utama Hummingbird termasuklah untuk pengintipan udara dan pengiriman barang antara kapal. Namun, ketika perang berlangsung, Luftwaffe mula menggunakan Fl 282 di medan perang.

Untuk versi pertama,, terdapat hanya 1 tempat duduk untuk juruterbangnya namun kemudian satu tempat duduk untuk pemerhati ditambah di paling belakang kapal. Versi kedua ini dikenali sebagao B-2 dan versi ini terbukti berfunngsi dengan baik sebagai pesawat penembak artileri yang berguna dan unit pemerhatian ditubuhkan pada tahun 1945.

Setelah Perang Dunia Kedua berakhir, Office of Strategic Services (OSS) melancarkan Operasi Paperclip, sebuah program di mana lebih dari 1,500 saintis, jurutera, dan juruteknik dari Nazi Jerman dan negara-negara lain dibawa ke Amerika Syarikat untuk projek khas.

Salah satu tujuan Operation Paperclip adalah untuk menghalang kepakaran dan pengetahuan saintifik Jerman jatuh ke tangan Kesatuan Soviet.

V-2 yang dicuri dan penciptanya seperti Wernher von Braun membuka jalan untuk program roket AS bermula daripada penciptaan roket Redstone bagi ke misi ke Zuhal (Saturn) dan penciptaan Apollo yang akhirnya membawa angkasawan AS ke bulan.

Seawal tahun 1939, alat penglihatan malam pertama telah diperkenalkan oleh tentera Jermann. Peralatan pertama ini dibangunkan oleh AEG bermula pada tahun 1935. Pada akhir Perang Dunia Kedua, tentera Jerman telah melengkapkan kira-kira 50 kereta kebal Mark V Panther dengan peralatan yang membolehkan askar mereka melihat pada waktu malam ini.,

Gogel "Night Vision" pertama ini dikenali sebagai Vampir ZG 1229 dengan beratnya sekitar 2.3kg. Askar yang membawa peralatan ini dikenali sebagai pemburu malam kerana kemampuan mereka melihat musuh dengan jelas dalam keadaan gelap.

Peralatan ini datang dengan lampu sorotan penglihatan dan inframerah serta satu bateri untuk lampu dan bateri kedua dimuatkan di dalam topeng gas yang berfungsi menukar gambar yang dilihat ke dalam versi night vision.

Pervitin adalah versi awal dari apa yang kita kenal sekarang sebagai dadah kristal met. Metamfetamin mula-mula menjadi terkenal di Jerman dimana ianya dibawa masuk ke pasaran oleh pembuat ubat Temmler Werke yang berpusat di Berlin.

Ahli fisiologi tentera Jerman Otto Ranke segera menyedari kemampuan luar biasanya. Sebatian metamfetamin dapat membuat pejuang (juruterbang, khususnya) berada dalam keadaan berjaga-jaga walaupun tidak cukup tidur.

Ia juga dapat mengekalkan kekuatan tentera secara keseluruhan dan dianggap "ubat perang yang ideal." Dalam kalangan askar Jerman, Pervitin dikenali sebagai "Stuka-Tablet" dan "Herman-Göring-Pills".


Cara Mudah Mengenali Psikopat di Media Sosial

Sehingga kini, terdapat pelbagai kajian yang telah dijalankan untuk mengenalpasti ciri-ciri seorang psikopat. Bagaimanapun, beberapa kajian mendapati ciri-ciri tersebut mungkin lebih mudah dilihat melalui platform dalam talian yang kita gunakan sehari-hari iaitu media sosial.

Tahukah anda, kira-kira satu hingga dua peratus orang dalam kalangan populasi masyarakat umum merupakan psikopat? (Peratusan ini lebih tinggi di penjara, bilik lembaga pengarah dan pelajar jurusan ekonomi/perniagaan.)

Ini bermakna, sekiranya anda mempunyai 100 orang rakan di Facebook, kemungkinan satu atau dua orang merupakan psikopat. Persoalannya, kawan yang mana satu?

Walaupun kajian-kajian ini masih belum membuktikan sesuatu ciri itu adalah sahih dan muktamad, namun ia mungkin tanda-tanda amaran awal yang perlu diperhatikan.

Pakar psikologi dari Victoria University, Profesor Marc Wilson menyatakan bahawa individu yang mempunyai kecendurangan psikopat lebih gemar menghabiskan masa di media sosial. Secara khususnya, mereka lebih cenderung memuat naik gambar swafoto yang telah diedit supaya dilihat lebih segak, mempunyai rangkaian kenalan yang luas dan menjadi rebutan ramai.

Menurut Prof. Wilson lagi, media sosial merupakan platform terbaik bagi individu dengan ciri psikopat ini supaya lebih diagung-agungkan. Jadi, mereka sanggup meluangkan masa lebih lama untuk mengedit setiap gambar dan memastikan diri mereka sentiasa kelihatan hebat.

Ini adalah antara ciri yang paling mudah dikenal pasti. Kemungkinan tiada siapa yang akan berasa terkejut sekiranya mendapat tahu bahawa individu yang suka memberikan komen penuh kebencian dan sengaja menjengkelkan orang lain mempunyai kecenderungan menjadi seorang psikopat. Tabiat toksik ini pula dilakukan tanpa secalit pun rasa bersalah.

Penyelidikan yang dijalankan oleh Erin Buckels dan rakan sekerjanya dari University of Manitoba menyiasat sama ada individu yang gemar menghasut secara maya ini mempunyai ciri keperibadian yang jatuh dalam kategori "Dark Tetrad." Mereka mendapati hubung kait antara sifat dalam Dark Tetrad dengan tabiat trolling ini adalah agak signifikan.

Pada masa yang sama, saintis dari Sweden juga mengesahkan bahawa individu yang gemar berkongsi bahan lucah atau berunsur ganas juga mempunyai kecenderungan menjadi psikopat.

Mungkin anda pernah terfikir, mengapakah ada sesetengah orang begitu taasub memuat naik gambar hidangan mereka sebelum mula menjamah makanan?

Salah satu puncanya mungkin kerana mereka mempunyai kecenderungan psikopatik. Ini disebabkan seorang psikopat lebih gemar berbicara tentang tiga keseronokan duniawi iaitu makanan, hubungan intim dan wang.

Satu penyelidikan lain juga telah diterbitkan dalam jurnal Computers in Human Behavior. Kajian itu yang dijalankan ke atas 6,724 peserta mendapati individu yang memperolehi skor tinggi dalam ujian personaliti psikopat sering memuat naik status berkisar tentang memenuhi keinginan dan kepuasan diri sendiri.

Mungkin anda, saya dan majoriti orang lain juga pernah memuat naik satu atau dua post berkaitan politik dalam mahupun luar negara. Walau bagaimanapun, anda boleh menarik nafas lega kerana ia tidaklah terus menjadikan kita tergolong dalam kategori psikopat.

Ini disebabkan seorang psikopat dilaporkan begitu taasub dengan isu politik. Hal ini demikian kerana mereka sangat tertarik dengan topik-topik yang melibatkan kuasa, pengaruh dan segala jenis konflik. Tambahan pula, kisah-kisah konflik ini acap kali disebarkan dengan mudah dan meluas di media sosial. Maka, ia menjadi wadah terbaik bagi individu psikopat untuk mempamerkan tingkah laku agresif.

Seorang psikopat cenderung untuk berasa marah apabila status yang dimuat naik tidak mendapat perhatian yang diinginkan. Hal ini demikian kerana mereka mempunyai ketaasuban terhadap diri sendiri yang terlampau tinggi. Mereka kemudian mungkin boleh bertindak agresif dengan menyerang mana-mana post lain sambil meninggalkan komen penuh kebencian atau sengaja menyebarkan berita palsu bertujuan untuk memalukan mana-mana pihak.

Ada tak mana-mana rakan media sosial anda mempunyai tanda-tanda begini? Jika ada, mungkin anda boleh cuba melarikan diri dengan membuang mereka secara diam-diam dari senarai rakan.

Namun, tiada jaminan yang mereka tidak akan cuba "add friend" dan berkawan kembali dengan anda kerana itulah sifat seorang psikopat - punyai ego setinggi langit dan tidak tahu malu.

1. Forbes : The Disturbing Link Between Psychopathy and Leadership

2. DailyMail UK : Did you study business or economics? Then you might be a psychopath, claim scientists

3. NewstalkZB : Researcher warns that social media is empowering corporate psychopaths

5. DigitalTrends: Study says Facebook can tell if you’re a psychopath

6. Inc. : Want to Know If Someone Is a Psychopath? Listen for How Much They Discuss These 3 Topics

7. Science Direct : Dark personalities on Facebook - Harmful online behaviors and language


Atlit Muslim Dalam Sukan UFC : Tuntutan Agama atau Kemasyhuran?

Kemenangan Khabib Nurmagomedov dalam perlawanan terakhirnya meletakkan dia sebagai salah seorang atlit Ultimate Fighting Championship (UFC) terbaik, berikutan rekod yang bersih; menang 29 perlawanan 0 kalah.

Imej Khabib sebagai seorang Muslim meletakkan beliau di kedudukan yang istimewa khasnya di kalangan komuniti masyarakat Islam dunia, sehinggakan ramai yang menyanjung beliau sebagai ikon Muslim dunia yang baik untuk dijadikan ikutan.

Dalam beberapa perspektif khasnya melibatkan keperibadian Khabib sendiri - penulis amat bersetuju dengan pandangan ini. Beliau tidak lekang mengangkat agama Islam sebagai satu elemen penting dalam diri dan kerjaya yang disertainya.

Namun di sebalik semua aspek positif, banyak pihak seakan memejamkan sebelah mata terhadap elemen buruk dalam karier yang disertai Khabib; sedangkan kariernya itu sendiri merupakan sebahagian besar hidup atlit ternama tersebut.

Kenapa ramai seakan-akan takut untuk membincangkan sisi buruk UFC secara terbuka, apabila melibatkan atlit Muslim ternama seperti Khabib Nurmagomedov?

Hendak tak hendak penulis akan memulakan artikel ini dengan menjelaskan kepada anda satu perkara yang sering dibangkitkan apabila kita berbicara berkenaan penyertaan atlit Muslim dalam sukan fizikal seperti MMA.

Penglibatan seseorang dalam sukan fizikal yang layak diklasifikasikan sebagai 'blood sport' memerlukan seseorang menyerang wajah dan kepala lawannya, dalam usaha untuk melemahkan seteru.

Ini bercanggah dengan larangan seseorang Muslim yang diharamkan menyerang bahagian muka dalam acara pertandingan sukan.

Daripada sekecil-kecil pertandingan seperti pertandingan menampar lawan sehinggalah sukan sentuhan keras seperti MMA, tinju, gusti dan sebagainya - keseluruhan bahagian kepala merupakan kawasan larangan untuk disentuh apatah lagi dicederakan secara sengaja.

Kedudukan kepala seseorang diletakkan dalam kedudukan yang sangat tinggi dalam darjatnya, melindungi bermacam organ yang terlalu penting serta menjadi identiti utama seseorang.

Sebarang bentuk kecacatan pada bahagian kepala tak kiralah pada mana-mana bahagian sekalipun, akan menzahirkan ketidaksempurnaan itu tanpa mampu dilindungi.

Rasulullah saw. sendiri bersabda "apabila seseorang kamu berperang, jauhilah dari (mencederakan) muka.” (Riwayat al-Bukhari (2559) dan Muslim (6817))

Seandainya dalam situasi perang sekalipun seseorang Muslim diingatkan agar jangan menyerang atau mencederakan bahagian wajah dan kepala seseorang, pendapat sama juga harus terpakai dalam situasi di mana pertarungan atas nama hiburan berlaku.

Persoalannya - mampukah seorang atlit MMA, gusti dan tinju mengelakkan diri dari melakukan serangan pada wajah?

Dalam banyak perbincangan berkenaan Khabib yang penulis ikuti, ramai pihak mempertahankan tindakan Khabib berlawan dengan pakaian sukan yang tidak menutup aurat.

Penulis agak kurang berminat untuk membincangkan isu ini kerana dalam isu aurat, seperti yang sudah dibincangkan - hendak tak hendak akan wujud banyak pendapat yang menyerang atau mempertahankan tatacara pemakaian atlit, berlatar belakangkan kepada khilaf atau ketidaksepakatan hukum dan fatwa di antara mazhab berbeza.

Penulis ikhlas tidak mahu berbicara berkenaan khilaf antara mazhab yang diamalkan atas bermacam sebab. Sebab utamanya adalah kerana penulis bukan pakar mazhab.

Jadi lupakanlah isu aurat kerana bagi penulis, perbincangan berkaitan isu tersebut tidak akan membawa perbincang kita ke mana-mana.

Sebaliknya penulis ingin membawa satu hujah yang jarang penulis nampak dibincangkan ketika masyarakat membincangkan berkenaan penglibatan atlit Muslim dalam sukan UFC ini - status pendapatan.

Arak memainkan peranan yang sangat besar dalam penajaaan sukan UFC sejak sekian lama dan penajaan syarikat-syarikat pengeluar minuman alkohol semakin lama semakin berkembang.

Budweiser Light merupakan antara rakan penaja UFC sekian lama, sebelum perubahan pada kontrak penajaan membawa bir jenama Modelo dari Mexico bermula tahun 2018. Dengan perubahan ini, Casa Modelo Mexican Beer akan diberikan lesen pemasaran bagi menggunakan gelaran 'bir rasmi kejohanan UFC.'

Pada bulan September tahun yang sama, UFC menambah rakan penajaan baru bagi mewujudkan minuman vodka rasmi kejohanan UFC yang dilesenkan kepada jenama Nemiroff dari Ukraine.

Perjanjian ini akan membolehkan Nemiroff meletakkan jenamanya ke dalam semua acara berkait UFC, termasuklah hak penyiaran pengiklanan semasa acara berlangsung.

Untuk setiap pertarungan yang berlaku dalam sukan UFC, pertaruhan merupakan salah satu elemen paling penting yang cukup popular di kalangan pengikut mereka.

Dalam sejarah 25 tahun pengendalian UFC, pertaruhan dalam perlawanan kebiasaannya dikendalikan oleh syarikat-syarikat perjudian luar seperti BetSky, PaddyPower,Bet365 dan sebagainya.

Melihat potensi ini, pihak pengelola UFC sendiri tidak mahu melepaskan peluang menjadikan kegilaan orang ramai untuk berjudi sebagai salah satu sumber pendapatan mereka dengan pengenalan UFC Event Centre pada bulan Oktober 2020.

Bagi mewujudkan keseragaman dalam urusan pertaruhan di kalangan pelanggan, UFC Event Centre akan bertindak sebagai pengendali pertaruhan melalui sistem aplikasi yang dibangunkan hasil kerjasama dengan sebuah syarikat pengendali kasino atas talian, Rush Street Interactive.

Pelanggan yang bertaruh boleh melakukan taruhan secara mudah, mengikuti perkembangan taruhan secara langsung serta memperolehi statistik setiap perlawanan dan atlit, bagi membolehkan pelanggan membuat keputusan yang tepat sebelum dan semasa perlawnan berlangsung.

Kami tidak meminta anda mengharamkan apa yang Khabib Nurmagomedov sebagai kerjaya dengan tulisan artikel ini. Kami hanya ingin meminta anda supaya tidak lupa untuk turut sama membincangkan elemen-elemen yang kami persembahkan, semasa anda membincangkan tentang UFC dan Khabib khasnya.

Ini kerana penulis melihat ramai yang terlalu taksub menyokong usaha Khabib sehinggakan seolah-olah terlupa sisi buruk sukan yang disertainya.

Kami tidak tahu adakah pendapatan Khabib itu bercampur dengan wang-wang penajaan dari syarikat arak atau perjudian. Hanya Khabib yang tahu.

Namun realitinya penganjuran acara UFC itu sendiri memperlihatkan pelbagai elemen yang jelas haram serta bercanggah dengan permintaan Islam, agar dijauhkan diri kita daripada elemen-elemen tersebut.

Belum diambil kira penampilan gadis-gadis berpakaian separa telanjang yang akan muncul setiap kali acara besar-besaran UFC berlangsung.

Walau sebesar mana pun anda menjulang nama Khabib Nurmagomedov sebagai ikon dan idola masyarakat Islam, kita harus sedar sukan yang beliau ceburi atas kehendak sendiri - amat jauh daripada fitrah sebenar ajaran Islam.

Untuk terus membicarakan tentang Khabib tanpa mahu membicarakan berkenaan UFC, adalah satu kesilapan yang tak sepatutnya terus dilakukan.

Apatah lagi Khabib sendiri direkodkan mengakui dia sedar, apa yang dilakukannya sebagai punca pendapatan bergelumang dengan perkara yang patut dijauhkan.

Buat apa kita nak terus mempertahankan, sesuatu yang tak sepatutnya kita pertahan?


7 Bank Terawal Dunia Yang Masih Beroperasi Hingga Kini

Sistem perbankan telah menjadi sebagian dari kehidupan sejak awal peradaban manusia. Sewaktu ketika dahulu, pedagang memberikan pinjaman gandum kepada petani dan peniaga yang membawa barang di antara kota.

Jenis perdagangan ini dikenali sebagai sistem barter dan merupakan pencetus kepada idea penubuhan bank-bank terawal di dunia. Prototaip untuk sistem perbankan moden dipercayai berasal dari zaman Renaissance abad pertengahan dan awal Itali. Sekitar waktu ini, salah satu bank paling terkenal dalam sejarah, Medici Bank ditubuhkan.

Kali ini pihak Iluminasi ingin kongsikan pula senarai bank-bank terawal dunia yang masih beroperasi pada masa kini. Atas pelbagai faktor, terdapat banyak bank yang sudah menghentikan operasinya. Bank tertua dalam senarai ini wujud pada masa yang sama dengan Medici Bank yang terkenal yang ditutup pada tahun 1494.

Coutts adalah bank Inggeris yang wujud sejak abad ke-17. Bank ini yang pada awalnya merupakan kedai tukang emas, dibentuk pada tahun 1692 oleh John Campbell, seorang tukang emas muda dari Scotland.

Setelah Campbell meninggal pada tahun 1712, dia menyerahkan perniagaan itu kepada keluarganya dan pada tahun 1755, cucunya, Polly, berkahwin dengan seorang saudagar dan pegawai bank bernama James Coutts.

Ketika kedua Polly dan ayahnya meninggal pada tahun 1760, bank dan sebahagian besar kekayaan Campbell diserahkan kepada James, yang menamakan bank itu atas nama dirinya. Sejak tahun 2000, Coutts telah dimiliki oleh Royal Bank of Scotland (RBS). Dalam usaha memfokuskan usahanya di UK, RBS menjual Coutts International kepada Union Bancaire Privée dengan jumlah yang tidak didedahkan.

Barclays adalah salah satu bank multinasional terbesar di dunia dan bank keenam  tertua yang masih wujud. Bank ini dimulakan sebagai perniagaan tukang emas yang ditubuhkan oleh John Freame dan Thomas Gould pada tahun 1690. Pada tahun 1736, James Barclay, menantu Freame, menjadi rakan kongsi dalam perniagaan ini sehingga mendorong orang ramai untuk merujuk perniagaannya sebagai "Barclays".

Pada awal tahun 1900-an, Barclays mula mengembangkan perniagaannya dengan mengambil alih bank Inggeris yang lebih kecil dan terus melakukannya pada hari ini.

Kerana saiznya yang besar dan mempunyai cawangan seluruh dunia, Barclays terlibat dengan beberapa skandal termasuk tuduhan penggubahan wang haram dan penghindaran cukai pada tahun 2009, manipulasi pasaran elektrik A.S. pada tahun 2008, dan manipulasi harga emas pada tahun 2008.

Bankhaus Metzler bermula sebagai perniagaan perdagangan kain yang diasaskan oleh Benjamin Metzler pada tahun 1674. Metzler, yang berasal dari Saxony, berpindah ke Frankfurt pada tahun 1671 dan bekerja selama beberapa tahun sebagai penjaga akaun di sebuah syarikat pembuat kain yang terkenal, sebelum menubuhkan perniagaannya sendiri.

Sekitar tahun 1760, syarikat itu bertukar menjadi bank dan Friedrich Metzler adalah pegawai bank pertama keluarganya. Pada akhir abad ke-19, bank ini memberi tumpuan kepada penyediaan perkhidmatan kewangan individu.

Hari ini, Metzler menyediakan perkhidmatan kewangan sebagai bank saudagar, urus niaga sekuriti, sebagai pengurus aset dan perunding kewangan korporat.

C. Hoare & Co adalah bank swasta kecil dan tertua yang terletak di United Kingdom. Ia ditubuhkan pada tahun 1672 oleh Sir Richard Hoare dan masih dimiliki oleh keluarganya, dengan keturunan generasi ke-10 dan ke-11 menguruskan operasi bank tersebut.

Bank ini memberi perkhidmatan kepada pelanggan bernilai tinggi dan memberikan mereka pinjaman, gadai janji, akaun simpanan dan perkhidmatan perancangan cukai dan harta tanah. Ketika abad ke-18, bank ini mula memperkenalkan banyak aspek perbankan moden, khususnya cek bercetak.

Sebagai bank tertua di England dan salah satu yang paling berprestij, C. Hoare & Co mempunyai banyak pelanggan terkenal termasuk Lord Byron, Jane Austen, Eton College dan Catherine of Braganza yang merupakan isteri kepada Raja Charles II.

Sveriges Riksbank (biasa disebut Riksbanken) adalah bank pusat Sweden dan bank tertua ketiga masih beroperasi. Bank ini juga merupakan bank pusat tertua di dunia. Bank ini ditubuhkan pada tahun 1668 di bawah kawalan langsung Riksdag of Estates (pihak berkuasa tertinggi Sweden setelah raja pada masa itu) untuk mencegah raja daripada masuk campur urusan bank.

Bank Sweden sebelumnya, Stockholms Banco, gagal di bawah kawalan raja kerana mengeluarkan terlalu banyak wang kertas tanpa jaminan yang tepat. Pada tahun 1866, bank tersebut menerima nama sekarang iaitu Sveriges Riksbank, setelah badan perundangan nasional baru ditubuhkan.

Berikutan krisis kewangan global pada awal tahun 2000-an, bank ini menutup semua cawangannya di Sweden dan melantik syarikat swasta untuk penghasilan wang syiling dan bil.

Bank Berenberg, yang secara sah dikenali sebagai Joh. Berenberg, Gossler & Co. KG, adalah bank perdagangan dan swasta tertua di dunia dan masih beroperasi sejak ditubuhkan pada tahun 1590 oleh keluarga Berenberg / Gossler.

Bank ini tidak pernah menukar identiti atau nama asalnya dan masih dimiliki oleh keturunan pengasas asalnya. Bank yang mempunyai ibu pejabat di Hamburg, Jerman ini mempunyai 13 cawangan domestik dan antarabangsa pada masa kini.

Nama bank ini diberi sempena nama Johann Berenberg dan menantunya Johann Hinrich Gossler. Sebelum mereka membuka bank, orang Berenberg adalah peniaga kain. Logo bank, yang tidak pernah diubah, menggabungkan lambang keluarga Berenberg (beruang) dan keluarga Gossler (kaki angsa).

Banca Monte dei Paschi di Siena yang juga dikenali sebagai BMPS, adalah bank tertua di dunia yang masih beroperasi sehingga kini. Bank ini ditubuhkan pada tahun 1472 atas perintah Magistrature Republik Siena dan telah beroperasi sejak itu,

Pada abad ke-17 dan ke-18, setelah Itali disatukan, BMPS memperluas operasinya ke seluruh negara dan menawarkan pinjaman gadai janji pertama kepada warganegara Itali.

Hari ini, BMPS adalah bank runcit komersial keempat terbesar di Itali. Dalam beberapa tahun terakhir, seperti beberapa bank besar di seluruh dunia, BMPS telah diselamatkan oleh pemerintah untuk mengelakkan penutupan operasinya.


Memahami Kesan PKP Covid-19 Terhadap Golongan Miskin Bandar

Di dalam media kita, kesan pandemik Covid-19 ke atas beban kewangan masyarakat - seringkali dibincangkan secara am.

Tahap pengangguran yang meningkat serta penutupan operasi perniagaan akibat ketiadaan urus niaga menyumbang kepada kemerosoton ekonomi di peringkat bawahan, yang akhirnya turut memberi kesan kepada ekonomi negara dalam skala besar.

Tetapi bagaimana pula kesannya pandemik ini kepada golongan miskin bandar? Inilah yang cuba dijawab Unicef dalam kajian yang dijalankan mereka, ke atas 500 keluarga yang tinggal di serta kawasan Projek Perumahan Rakyat (PPR) di Lembah Klang.

Tempoh kawalan pergerakan diperketatkan yang berlaku selama beberapa bulan, memberikan kesan besar kepada sebahagian besar ahli masyarakat kita - walaupun hanya sebentar jangka hayatnya.

Impak kepada kemampuan kewangan keluarga-keluarga yang mendiami kawasan PPR sebenarnya sangat dirasai, selepas sebahagian besar antara mereka terjejas teruk akibat ketiadaan sumber kewangan - yang dilaporkan oleh Unicef hanya mula pulih sekitar bulan September 2020.

Beberapa statistik yang dikongsikan Unicef mampu membuka mata kita, kepada realiti hidup yang dilalui warga PPR.

Secara purata, setiap unit PPR yang ditemuramah mempunyai purata 5.7 penghuni, 2.3 daripadanya adalah kanak-kanak dan 28% daripada 500 keluarga, menempatkan tiga generasi anak beranak dalam satu unit.

74% daripada keluarga adalah berbangsa Melayu, 23% India dan 3% melibatkan kaum Cina.

Apa yang menyukarkan situasi penduduk PPR, 60% daripada keluarga yang ada mempunyai sekurang-kurangnya seorang individu yang mengalami masalah kecacatan atau pun penyakit kronik.

Ini merangkumi 16% daripada keseluruhan jumlah peserta dalam kajian. Secara langsung menyebabkan beban kewangan yang mereka hadapi bertambah, dalam memastikan kos rawatan dapat disediakan setiap bulan.

Sekiranya unjuran satu tahun diambil kira, impak berlangsungnya peraturan PKP kepada PPR sangat-sangat terasa.

Pendapatan purata isi rumah penduduk PPR menurun daripada RM2,777 kepada RM2,144 semasa PKP berlangsung, sebelum meningkat kembali kepada RM2,587 pada September 2020.

Majoritinya disebabkan oleh kehilangan pekerjaan, terpaksa menerima pemotongan gaji, pengurangan jam kerja atau bagi yang bekerja sendiri - tidak mampu menjalankan perniagaan seperti biasa.

Situasi ini menjadi lebih buruk kerana secara puratanya, majoriti warga PPR mempunyai pendapatan purata yang sedia rendah pada tahun 2019, dengan 36% mempunyai pendapatan bawah RM2,000 dan 25% pula di bawah paras RM3,000.

Kelompok penduduk PPR yang mempunyai pendapatan isi rumah purata di bawah RM4,999 ke bawah, merupakan kumpulan paling terjejas teruk disebabkan PKP.

Sementara itu bagi kumpulan penduduk PPR yang mempunyai purata pendapatan isi rumah RM5,000 ke atas, pengaruh pelaksanaan PKP ke atas mereka nyata kurang memberikan impak kerana jelas, pendapatan mereka kekal stabil.

Kumpulan ini hanya merangkumi 5% daripada keseluruhan isi rumah yang dijadikan kajian.

Kini anda sudah tahu di kalangan warga PPR ada sebenarnya keluarga yang berpendapatan tinggi, namun seperti kami nyatakan di bahagian sebelum ini, pasti ada kekangan yang menyukarkan kemampuan kewangan mereka.

Disebabkan oleh kemampuan kewangan yang nyata sempit, majoriti penduduk PPR langsung tidak mempunyai sebarang bentuk simpanan kewangan.

68% keluarga PPR langsung tiada simpanan untuk bekalan dan angka ini melonjak ke tahap 93% apabila melibatkan keluarga PPR yang mempunyai masalah kesihatan atau kurang upaya.

Kesempitan ini bagaimanapun seolah tiada jalan keluar bagi mereka, disebabkan oleh beberapa faktor luaran yang seakan mahu terus menghimpit.

45% daripada ketua isi rumah keluarga PPR bekerja dalam syarikat yang tidak menyediakan perlindungan SOCSO atau ketiadaan caruman KWSP, sementara 46% pula tidak mempunyai kedua-duanya.

Purata simpanan warga PPR juga sangat rendah. Mana-mana keluarga yang berjaya menyimpan hanya mampu menyimpan purata RM1,124 bagi tujuan kecemasan. Seandainya ada individu berpenyakit kritikal atau hilang upaya, angka itu menurun kepada RM435.

Apabila sudah diletakkan dalam situasi di mana tiada jalan keluar, satu-satunya cara untuk memperbaiki situasi buruk yang sedang melanda - adalah dengan mengadaptasi cara hidup.

Antara kaedah yang diamalkan warga PPR Lembah Klang adalah dengan menjual sendiri barangan peribadi untuk digadaikan selain meminjam daripada kawan atau sanak saudara. Bagi sesetengah keluarga, kaedah menangguhkan pembayaran sewa rumah dan bil-bil utiliti terpaksa dilakukan.

Bagaimanapun majoriti antara mereka mengamalkan amalan berjimat cermat dalam perihal perbelanjaan harian bagi menampung pengurangan pendapatan yang terjadi.

Walau demikian apa yang mengarukan hati penulis hasil laporan ini, adalah bagaimana majoriti penduduk PPR sedar kepentingan pendidikan anak-anak mereka sebagai usaha utama memperbaiki kedudukan kewangan keluarga.

76% penduduk PPR Lembah Klang mahu anak mereka kembali meneruskan persekolahan seperti biasa, kerana bagi mereka - persekolahan berformat digital agak sukar untuk direalisasikan.

28% tidak mempunyai sebarang bentuk peranti komputer, 33% tidak mempunyai capaian internet dan 47% isi rumah mengakui keadaan rumah yang sempit, menyukarkan anak-anak mereka belajar dengan kondusif.

Hasil kajian ini secara jelas berjaya membuktikan kesan buruk pelaksanaan PKP khasnya pada peringkat PKPD di seluruh negara, memberikan impak yang agak ekstrim kepada majoriti penduduk PPR.

Oleh sebab itulah penulis kadangkala agak terkecil hati juga apabila melihat banyak pihak sewenang-wenangnya bangkit mendesak kerajaan untuk melangsungkan kembali PKPD seluruh negara dalam menangani wabak Covid-19.

Kesannya mungkin tidak dirasai anda, tetapi bagi warga kawasan PPR di Lembah Klang yang berdepan bermacam masalah; sudah tentulah lain pula kisahnya.


Orang Rabun Warna Nampak Apa?

Apabila ingin mengambil lesen memandu di Malaysia, antara ujian yang wajib diambil oleh setiap calon adalah ujian rabun warna. Mengikut undang-undang di Malaysia, seseorang yang rabun warna tidak dibenarkan mengambil lesen dan memandu di jalan raya.

Walaupun ujian rabun warna nampak mudah, terdapat kisah menarik mengenai ujian ini yang dahulunya dicipta sebagai ujian penyelidikan senjata yang dikenali sebagai Ujian Ichihara. Perkara ini pernah kami tulis dahulu dalam Sejarah Ujian Rabun Warna.

Larangan memandu ini mempunyai alasan yang kukuh memandangkan kekeliruan membezakan warna ini boleh mengakibatkan kemalangan disebabkan tidak mampu membezakan warna lampu trafik dan papan tanda jalan raya.

Pernahkah anda terfikir apakah warna yang sebenarnya dilihat oleh seseorang individuu yang mempunyai masalah rabun warna ini? Tahukah anda bahawa terdapat beberapa jenis rabun warna dan setiap satunya menghasilkan visual atau warna yang berbeza kepada seseorang individu tersebut?

Buta atau rabun warna adalah keadaan yang sering disalah fahami. Ramai orang yang menganggap "buta warna" bermaksud seseorang itu hanya dapat melihat dalam warna hitam dan putih. Sebenarnya, sebilangan besar orang dengan buta warna melihat warna, tetapi mereka melihat dalam julat warna yang jauh lebih kecil daripada manusia biasa.

Dianggarkan bahawa seseorang dengan penglihatan warna normal dapat melihat hingga 1 juta warna yang berbeza tetapi orang yang buta warna dapat melihat hanya 10 ribu warna, iaitu hanya 1% dari julat normal.

Jadi, apakah kesan sebenar buta warna pada penglihatan? Gejala utama yang dialami oleh orang buta warna adalah kekeliruan warna. Ringkasnya, kekeliruan warna adalah ketika seseorang secara keliru mengenal pasti warna, misalnya memanggil sesuatu yang berwarna oren walhal sebenarnya berwarna hijau.

Rabun warna terjadi disebabkan oleh perubahan atau pengurangan kepekaan satu atau lebih sel kon yang mempunyai sensitiviti terhadap cahaya pada mata. Mata manusia mengandungi berjuta-juta sel kon yang bekerjasama untuk menterjemahkan cahaya menjadi isyarat saraf yang dihantar saraf optik ke otak, membolehkannya mengenalpasti sesuatu warna.

Kekeliruan warna boleh mewujudkan banyak masalah dalam kehidupan seharian antaranya padanan pilihan warna pakaian yang tidak sesuai, penamaan warna yang salah dan kesukaran menafsirkan maklumat berkod warna seperti carta, grafik dan peta yang mungkin disalahertikan sebagai gangguan pembelajaran pada awal pendidikan.

Tugas lain yang boleh menyukarkan individu yang mempunyai rabun warna adalah memandu kereta. Bagi orang yang buta warna, cahaya hijau cenderung kelihatan seperti hijau pucat atau hampir putih, dan cahaya merah mungkin kelihatan lebih dekat dengan oren.

Akibat daripada masalah mengenalpasti warna ini, pemandu rabun warna sering mengatakan bahawa mereka lebih fokus pada kedudukan lampu isyarat daripada warna sebenarnya. Masalah juga timbul apabila lampu isyarat mempunyai orientasi berbeza daripada konfigurasi menegaknya yang biasa.

Sekiranya anda menemui pemandu yang ragu-ragu atau memperlahankan kenderaan ketika lampu hijau, terdapat kemungkinan bahawa mereka mungkin pemandu buta warna yang terkeliru dengan warna yang dilihat.

Mereka yang buta warna juga tidak dapat melihat pemandangan menarik ketika matahari terbenam. Keunikan warna merah merah jambu, kuning, ungu, merah dan oren ketika peristiwa matahari terbenam tidak dapat dilihat oleh individiu yang rabun warna.

Kedudukan cahaya matahari terbenam yang lebih rendah bercampur dengan kehadiran warna merah pada kebanyakan warnanya menjadikan kejadian matahari terbenam kelihatan hambar dan warnanya agak seakan-akan sama melintasi langit. Mereka yang buta warna tidak dapat melihat lapisan warna-warna ini.

Antara faktor utama rabun warna adalah faktor kongenital atau masalah yang wujud sejak kelahiran. Perkara ini terjadi akibat pembawaan genetik dan keturunan.

Tahap keseriusan rabun warna juga berbeza antara individu dimana ada individu yang langsung tidak dapat mengecam sebarang warna, ada yang tidak dapat mengecam warna merah dan hijau dan ada antaranya yang tidak dapat membezakan warna biru dan kuning.

Selain itu, rabun warna juga boleh terjadi akibat faktor perolehan seperti penyakit. Contoh-contoh penyakit yang boleh mendorong terjadinya rabun warna adalah kencing manis, faktor penuaan, katarak, glaukoma dan kecederaan mata.

Selain itu, sesetengah ubat seperti ubat bagi penyakit artritis rheumatoid dan ubat bagi penyakit Tuberculosis (TB) juga dikenalpasti mempunyai kesan sampingan yang boleh mengakibatkan rabun warna dalam jangka masa panjang.

Terdapat beberapa jenis rabun warna dan setiap satunya akan menghasilkan warna berbeza yang dilihat oleh seseorang individu tersebut. Berikut merupakan beberapa jenis rabun warna


5 Barangan Di Rumah Yang Boleh Menyebabkan Kematian Anak Kecil

Menjadi ibu bapa memang memenatkan disebabkan bermacam faktor. Antara faktor utama yang mampu mengakibatkan ibu dan bapa di luar sana berlelah-lelah, adalah kerana keperluan pengawasan 24 jam ke atas tingkah laku anak.

Apatah lagi apabila melibatkan anak yang masih kecil. Risiko dan bahaya sering menjadi igauan ngeri ibu bapa, sehinggakan ramai yang tak senang duduk setiap masa.

Di dalam rumah kita sebenarnya wujud bermacam objek yang kita rasakan selamat, tetapi mampu membawa malapetaka seandainya tidak berwaspada. Berikut adalah lima barangan harian di rumah, yang nampak selamat tetapi sebenarnya sangat berbahaya.

Panggillah apa saja yang anda mahu - gam gajah, gam UHU, super glue dan sebagainya, tetapi bila gam ini melekat di jari memang rosak terus 'mood' kita. Rupanya yang kelihatan seakan-akan makanan itu juga mampu mengundang bahaya kepada anak-anak anda.

Kes anak kecil yang mengalami masalah pernafasan selepas termakan atau tersedut gam gajah ini sebenarnya memang berlaku. Dalam satu kes di Amerika Syarikat, seorang kanak-kanak berusia 19 bulan mengalami masalah pernafasan akibat termakan gam yang digunakan ayahnya untuk membina model kit kereta.

Kanak-kanak tersebut dianggarkan termakan 7ml gam tersebut, mengakibatkan dia mengalami batuk yang teruk, kadar degupan jantung tinggi serta tekanan darah yang tidak stabil.

Bayi itu terpaksa ditempatkan di hospital selama 10 hari, bagi membolehkan prosedur bronkoskopi dilakukan untuk mengeluarkan kepingan-kepingan gam yang telah keras dan hampir-hampir menutupi bahagian trakea kanak-kanak malang itu.

Zaman sekarang nak beli bateri butang terlalu mudah. Pergi saja ke kedai RM2, anda boleh dapat satu papan bateri. Bagaimanapun, kemudahan itu juga membuatkan kita ambil lewa kaedah penjagaan dan simpanan bateri yang ada.

Sesuatu yang tidak ramai sedar - seandainya bateri butang ini ditelan, bahagian organ dalaman seseorang mampu mengalami kerosakan kekal.

Ini berpunca daripada tindak balas bateri yang akan membakar bahagian esofagus kanak-kanak dalam masa 2 jam selepas ditelan; mengakibatkan lecur dalaman, pendarahan dan mungkin juga kematian berlaku pada mangsa.

Sekiranya anda mempunyai alat elektronik yang memerlukan penggunaan bateri jenis ini, pastikan cara simpanan anda sesuai. Jika anak-anak anda mempunyai permainan atau buku yang menggunakan bateri butang, pastikan mereka tidak mempunyai akses mudah untuk membukanya.

Risiko bahaya tertelan magnet merupakan satu perkara yang semua ibu bapa perlu tahu. Ini kerana magnet merupakan salah satu bahan utama yang mudah didapati dalam permainan kanak-kanak.

Masalah utama yang cukup ditakuti pakar perubatan adalah apabila ada kanak-kanak yang tertelan dua biji magnet atau lebih.

Apa yang cukup dibimbangi, seandainya magnet-magnet itu dapat bertemu dalam badan mangsa, tisu-tisu dalam badan khasnya dibahagian usus akan mula 'terkepit' di antara celahan dua magnet.

Apabila tisu mula terganggu, bekalan darah yang sepatutnya lancar akan mula diganggu. Ini akan menyebabkan simptom yang dinamakan sebagai perforasi berlaku di bahagian dinding usus, yang boleh membawa kepada beberapa simptom lebih teruk seperti jangkitan, sekatan dan sepsis atau keracunan darah.

Tahukah anda bidai tingkap merupakan satu peralatan rumah yang mampu mengakibatkan kematian kanak-kanak?

Wujud bermacam kes kecederaan dan kematian disebabkan bidai tingkap, majoritinya disebabkan oleh tali yang dipasang bagi mengawal bukaan bidai.

Walaupun secara statistiknya jumlah kes kematian akibat bidai tingkap ini tidak lah tinggi tetapi peratusan kemungkinan kes terjerut sehingga mengakibatkan kematian agak tinggi; 2/3 daripada kes-kes kanak-kanak yang terjerut bidai tingkap membawa kepada kematian mengejut.

Selain kematian, jerutan tali yang juga membawa kepada kecederaan pada bahagian leher kanak-kanak. Apa yang sangat-sangat menakutkan, kes-kes sebegini kebiasaannya berlaku selepas ibu bapa meninggalkan anak yang sudah tidur.

Dalam sebuah kes tahun 2017, seorang ibu menganggap dia sudah selesai menidurkan anaknya yang baru berusia 3 tahun, sebelum anaknya bangkit selepas itu sendirian cuba memanjat tingkap untuk memandang keluar.

Tali bidai yang tergantung menjerut kanak-kanak malang itu menghalang pernafasan, seterusnya mengakibatkan kematian berlaku tanpa ibu dan bapanya sedar apa yang sedang anak mereka lalui.

Perlumbaan pengeluar yang mahu menjadikan telefon pintar keluaran mereka sebagai telefon paling cepat dicajkan, membawa kepada risiko besar bukan saja kepada kanak-kanak malahan kita semua.

Semakin hari kadar elektrik yang disalurkan oleh pengecaj telefon semakin tinggi sehinggakan kita sendiri tidak menyedari risikonya.

Pengecaj sekarang mampu menyalurkan sehingga 4A ke 5A (unit Ampere) untuk mempercepatkan proses, sedangkan tubuh kita tidak mampu menahan renjatan pada kadar 100 ke 200 mA (miliAmpere).

Dalam kisah seorang kanak-kanak yang ingin meniru gaya ibunya mengecaj telefon, kanak-kanak itu secara tidak sengaja menyambungkan bahagian kepala yang biasanya masuk ke badan telefon ke suis plag - mengakibatkan percikan api serta renjatan berlaku melambungkan kanak-kanak itu beberapa kaki dari plag.

Dikejarkan ke hospital, pemeriksaan ke atas kanak-kanak itu nasib baiklah mendapati dia selamat. Terdapat kesan lecuran hitam ditangannya akibat letupan kecil itu.

Dalam kisah lebih tragis, seorang kanak-kanak dilaporkan mati selepas dia memasukkan bahagian sambungan pengecaj telefon ke mulut dengan litar sambungan pula sedang aktif.

Nasihat kami - berhati-hatilah dengan barangan sekeliling anda. Seperti kata pepatah kita; geruh tak berbunyi, malang tak berbau. Tak rugi untuk kita lebih peka dan membuang perangai ambil mudah perkara di sekeliling kita.


7 Haiwan Dengan Deria Bau Paling Kuat dan Luar Biasa

Manusia diciptakan Tuhan dengan akal untuk berfikir. Selain itu, kita diciptakan dengan anggota badan yang sempurna - kaki untuk berjalan, tangan untuk bekerja, hidung untuk bau, mata untuk melihat dan sebagainya.

Sementara itu, haiwan pula mempunyai pelbagai sifat unik yang membezakannya dengan lain. Ada haiwan yang mempunyai kelebihan mata yang luar biasa untuk memburu pada waktu malam dan ada haiwan yang mempunyai deria bau yang luar biasa untuk mengesan mangsa (makanan), air dan seumpamanya.

Kali ini, pihak Iluminasi ingin berkongsi senarai 7 haiwan yang mempunyai deria bau yang kuat dan luar biasa. Harap maklum bahawa senarai ini tidak disusun mengikut tahap kemampuan (kekuatan) haiwan-haiwan ini mengesan bau.

Satu kajian baru-baru ini mendapati bahawa gajah Afrika mempunyai deria pengesanan bau terkuat di alam haiwan. Para saintis mendapati bahawa haiwan ini mempunyai bilangan gen terbanyak (sekitar 2.000) yang berkaitan dengan deria bau.

Sebagai perbandingan, jumlah ini sekitar lima kali lebih banyak daripada manusia dan dua kali lebih banyak daripada anjing. Lubang hidung gajah, yang terletak di hujung belalainya yang panjang, diketahui dapat mengesan sumber air sejauh 19.2 km (12 batu) jauhnya.

Haiwan kecil ini berasal dari Afrika Tengah ini mungkin memiliki deria penglihatan yang teruk, tetapi mereka mempunyai deria bau yang kuat dan luar biasa. Tikus bersaiz kucing ini mempunyai deria bau yang luar biasa sehingga banyak yang telah dilatih untuk mengesan periuk api dan bahan letupan yang tersisa daripada zaman perang dahulu.

Kisah mengenai tikus istimewa ini pernah kami tulis dahulu dalam artikel Inilah Sebabnya Tikus Sangat Bernilai di Afrika. Banyak di antaranya telah digunakan di negara-negara seperti Kemboja, Angola dan Mozambik dan ada juga yang dilatih untuk mengesan tuberkulosis (TB) dari sampel di hospital.

Deria bau adalah adalah bahagian yang paling kritikal untuk haiwan ini. Haiwan pemangsa besar ini yang dipercayai jauh lebih tua daripada dinosaurus, mempunyai deria bau luar biasa dimana ia mampu mengesan satu titis darah dalam 10 bilion titis air.

Haiwan ini dapat menghidu sejumlah kecil darah dan bahan lain dari beratus-ratus meter. Lubang hidung mereka yang terletak di bahagian bawah muncung mereka mempunyai kantung hidung yang dipenuhi dengan sel deria bau.

Haiwan ikonik dengan negara New Zealand ini mempunyai paruh yang panjang dengan fungsi yang unik. Walaupun burung ini tidak mempunyai penglihatan yang bagus, paruh Kiwi memberikan mereka deria bau yang sangat baik. Para saintis dari Universiti Massey juga mendapati bahawa paruhnya mempunyai lubang deria yang memungkinkan mereka mengesan pergerakan mangsanya di bawah tanah.

Otak kiwi juga mempunyai bahagian yang didedikasikan untuk mennghidu dan olfactory bulb (bahagian di otak yang berperanan mengesan bau) adalah antara yang terbesar pada mana-mana burung. Ini membolehkan mereka mencari makanan di bawah tanah dan di dalam hutan.

Anjing spesis Bloodhound terkenal kerana memiliki kemampuan luar biasa untuk mengimbas dengan hidungnya. Haiwan ini mempunyai deria bau yang besar dan sangat sensitif yang terdiri daripada sekitar 230 juta reseptor bau dan mereka dapat mengesan bau yang berusia lebih daripada 13 hari.

Anjing Bloodhound sering digunakan oleh anggota penguatkuasa untuk menyiasat tempat kejadian, memburu penjenayah atau mencari orang hilang. Peranan anjing ini dalam menyelesaikan sesuatu kes jenayah sememangnya tidak boleh dipertikaikan.

Basset Hound adalah satu lagi spesis anjing yang mempunyai kemampuan deria bau yang luar biasa. Saiznya lebih kecil dan lebih rendah di tanah menjadikannya lebih sesuai untuk mengikuti jejak.

Telinga besarnya berfungsi mengibas tanah dan membantu membangkitkan aroma ke hidung. Kulit berkerut di sekitar wajah dan leher menangkap bau dan membantu menjaga aroma dekat ketika usaha menjejak dilakukan. Inilah sebabnya mengapa spesis ini menunjukkan prestasi yang baik dalam sukan menjejak.

Rama-rama jantan tidak mempunyai hidung tetapi mempunyai antena yang menonjol yang dioptimumkan untuk mengesan bau. Antena mereka yang besar dan berbulu ini dipenuhi dengan reseptor bau membolehkan mereka mengesa bau zarah feromon dari rama-rama betina lebih dari tujuh batu jauhnya.

Mereka menggunakan antena untuk "menghidu" molekul hormon seks betina dari udara walaupun dari jarak yang jauh. Sementara itu, spesis betina pula menggunakan aroma rama-rama jantan untuk memeriksa kebolehan pembiakannya.


Kenapa Kemiskinan Membawa Kepada Sikap Pengotor?

Dalam satu teguran yang dilakukan secara terbuka, Mufti Perlis Datuk Dr Mohd Asri Zainul Abidin telah menitipkan kritikan terhadap satu fenomena yang dapat dilihat di negeri Perlis.

Sekitar bulan Mei tahun 2020, kumpulan rombongan yang disertai beliau diketuai oleh DYTM Raja Muda Perlis telah mengadakan kayuhan amal hasil usaha Majlis Agama Islam Perlis, bagi menjalankan program-program kemasyarakatan di sekitar negeri tersebut.

Malangnya usaha untuk mencari asnaf yang memerlukan bantuan membuka mata pihak terlibat, berkenaan tabiat mengambil mudah kebersihan diri dan kediaman sebahagian keluarga asnaf. Rumah-rumah yang mereka kunjungi nyata berada dalam keadaan daif atau serba kekurangan.

Daif tidak apalah. Apa yang mengecewakan mereka khasnya Mufti Perlis adalah kotornya kediaman asnaf, mencerminkan sifat malas mereka. Benarkah ada hubungan antara kebersihan seseorang dengan tahap kemiskinan atau kekayaan mereka?

Satu persepsi yang sangat sukar untuk diubah, adalah bagaimana wujudnya hubung kait tidak rasmi yang mengaitkan antara faktor kemiskinan dengan faktor kebersihan seseorang.

Apa yang membuatkan perkara tersebut sukar diubah - adalah kerana wujud kebenaran di sebalik persepsi tersebut.

Bagi negara-negara miskin di Afrika seperti komuniti susah di Rwanda, kerajaan mereka berhadapan kesukaran dalam membendung persepsi ini sehinggakan Menteri Kesihatan mereka perlu mengingatkan rakyat Rwanda yang hidup dalam kemiskinan;

Anda boleh miskin tegar tetapi anda juga boleh hidup dalam keadaan bersih! Bunyinya kedengaran logik bagi mereka yang memandang dari luaran, namun realitinya agak berbeza bagi mereka yang melaluinya.

Bagi komuniti yang hidup dalam suasana miskin tegar, mereka tidak mempunyai akses kepada beberapa perkara asas yang seringkali kita pandang ringan - bekalan air bersih. Tandas yang sempurna. Kediaman yang melindungi privasi.

Itu adalah perkara yang pada kita tampak mudah, namun mungkin menjadi halangan kepada sesetengah kelompok.

Jika begitu kesnya, mudah untuk kita membuat kesimpulan bahawa kalangan kelompok miskin tegar terpaksa membiarkan keadaan diri mereka kotor, disebabkan ketiadaan fasiliti yang sesuai untuk mereka.

Namun kajian yang dijalankan di beberapa negara Eropah turut menampakkan fenomena sama - wujud hubungan jelas antara kemiskinan dan tahap kebersihan.

Sebuah pekan kecil bernama Jaywick Sands diisytiharkan di England, sebagai kawasan paling teruk dilanda kemiskinan.

Terletak di Essex, pekan tersebut yang dahulunya terkenal sebagai sebuah pusat pelancongan pada era 1930-an kini lebih terkenal sebagai pusat aktiviti samseng, kawasan penagihan dadah dan menjadi lokasi pembuangan sampah secara terbuka.

Sampah berada di mana-mana sahaja. Rumah dan kediaman dibiarkan begitu saja. Keadaan jalan rayanya juga menyedihkan. Pusat komersial yang sepatutnya menempatkan pejabat dan kedai terbiar kosong.

Apa yang menjadi masalah, komuniti di situ juga mengamalkan mentaliti endah tak endah enggan menyokong usaha menambahbaik kualiti hidup mereka; sebaliknya lebih gemar melepaskan tanggungjawab kepada pihak lain....yang tidak wujud.

Kajian yang dijalankan kerajaan tempatan mendapati sesuatu yang sangat membimbangkan berlaku di kalangan penduduk Jaywick Sands; 57% daripada penduduk di sana hidup bukan sekadar di bawah paras kemiskinan, malahan terpaksa bergantung hidup dengan bantuan bulanan yang diberikan kerajaan.

Anak muda di kawasan tersebut merupakan penerima bantuan kerajaan bagi belia menganggur tertinggi di England, meletakkan anak muda Jaywick Sands sebagai komuniti anak muda tidak bekerja teramai di sana.

Kajian lebih awal menunjukkan 32% daripada penduduk Jaywick Sands memohon bantuan perumahan kerajaan, 40% mengalami masalah penyakit jangka panjang dan purata pendapatan mingguan mereka hanyalah £360; berbanding £650 di seluruh negara.

Agak jelas bagaimana hubungan masalah kemiskinan di kawasan tersebut, membawa kepada 1001 masalah lain kepada penduduk di sana termasuklah ketiadaan kesungguhan dalam menjaga kebersihan.

Jika Jaywick Sands dijadikan contoh, bolehlah kita simpulkan bahawa andaian Mufti Perlis yang kami ceritakan sejak awal lagi - ada kebenarannya.

Kemiskinan mendorong kepada malas. Malas membawa kepada kurangnya kepentingan menjaga kebersihan dan hilangnya semangat untuk memperbaiki diri.

Hasil kajian yang dijalankan banyak pihak memang secara jelas merumuskan bahawa satu-satunya kaedah yang dapat mengeluarkan kumpulan miskin ini dari terus terperangkap dalam kitaran sama; adalah dengan memperbaiki tahap pendidikan mereka.

Bagaimanapun penghalang utama bagi membolehkan masalah ini diperbaiki, adalah kemampuan kewangan mereka sendiri. Oleh yang demikian, banyak keluarga miskin enggan menggadaikan apa yang mereka ada sebaliknya memilih 'jalan mudah' bagi mereka.

Sedangkan faktanya cukup terang kemiskinan sangat berkait dengan tahap pendidikan.

Kajian yang dijalankan membuktikan bagaimana status kemiskinan akan diwarisi oleh anak-anak, daripada ibu bapa yang tidak mahu meletakkan kepentingan pendidikan sebagai jalan keluar utama untuk mereka.

Ibu bapa dari keluarga yang berstatus miskin juga cenderung untuk mengabaikan tanggungjawab mereka dalam memastikan pendidikan anak-anak mereka terjaga.

Ini akan mengakibatkan kanak-kanak dan remaja ini terkeluar atau tercicir daripada sistem yang mengawal selia pendidikan, kesihatan mereka dan seterusnya sanitasi atau tahap kebersihan diri mereka.

Apabila ibu bapa sendiri sudah membiasakan anak bergelumang dengan kotor serta kawasan tidak terurus, sukar untuk si anak berubah untuk menjadi seseorang yang mementingkan sanitasi diri.

Ini kerana bagi mereka, itulah cara mereka dibesarkan yang sudah menjadi satu kebiasaan.

Mungkin ada di kalangan mereka yang akan mempunyai kesedaran berkenaan pentingnya kebersihan, namun untuk memacu perubahan dalam komuniti yang sudah selesa dengan persekitaran sedia ada cukup mencabar.

Ada kalanya manusia cukup takut untuk melakukan perubahan, sehinggakan ada yang selesa hidup dalam kemiskinan...dan persekitaran yang kurang bersih.

KEMISKINAN DAN PENDIDIKAN: KESAN DAN CABARAN DI KALANGAN BELIA MALAYSIA (PDF)


Kisah Sistem Kasta India Yang Kenakan Cukai Tutup Dada

Semasa era pemerintahan kolonial British di India yang dikenali sebagai British India, negeri-negeri di India (ketika itu) dipecahkan kepada beberapa wilayah berbeza diperintah keluarga di-raja, di bawah naungan British.

Salah satu wilayah yang ada adalah kerajaan Travancore,  terletak di bahagian selatan India atau lebih tepat di Kerala dan Tamil Nadu kini.

Amalan sistem kasta yang kuat dalam mengasingkan kedudukan dan darjat masyarakat ketika itu, telah membuatkan kerajaan Travancore memperkenalkan satu undang-undang penting bagi semua wanita mereka.

Semua wanita yang berada dalam kedudukan kasta rendah, tidak dibenarkan menutup dada mereka sebagai tanda hormat mereka kepada golongan yang dikatakan lebih mulia.

Disebabkan itulah, peristiwa ini menjadi antara sejarah hitam masyarakat India yang agak kontroversi untuk dibincangkan.

Sistem kasta di Travancore ketika itu meletakkan golongan Brahmin di kedudukan teratas, sementara kumpulan pemerintah Travancore di kedudukan kedua.

Kedua-dua kelompok ini diberikan kebebasan penuh, mendapat kekebalan dalam kes-kes jenayah dan diberikan faedah-faedah khas, seperti pusat agama sendiri, selain tidak dibenarkan disentuh golongan kasta lebih bawah bagi menjaga kedudukan mereka.

Di bawah dua kelompok ini adalah golongan Nair yang bertindak sebagai pegawai kerajaan, tentera, peniaga dan pakar dalam bidang tertentu.

Nair diberikan kedudukan yang baik, namun masih tidak dibenarkan menentang atau melawan Brahmin dan kelompok pemerintah hanya dibenarkan bekerja dan mentadbir dalam lingkungan kuasa mereka.

Kelompok terbawah sekali membentuk majoriti masyarakat Travancore, dibentuk daripada kumpulan Ezhava, Nadar, Mukkuva, Paraya serta beberapa lagi kumpulan. Mereka ini merupakan kumpulan tertindas, sehinggakan mana-mana individu yang sengaja menyentuh kumpulan Nair atau kelompok lebih atas dianggap layak dibunuh.

Sistem ini jelas mewujudkan polarisasi ketara di antara kumpulan yang ada.

Lebih malang, sehinggalah abad ke 19 - semua wanita beragama Hindu ditentukan corak pemakaian mereka berdasarkan kasta mereka.

Bagi membezakan kedudukan wanita berdasarkan kasta, kerajaan Travancore memperkenalkan sistem cukai di mana seseorang wanita yang datang daripada kasta rendah diwajibkan membayar cukai, seandainya mereka ingin melindungi dada mereka.

Mereka percaya dengan sistem yang memudahkan penampakan buah dada oleh wanita berkasta rendah, merupakan satu cara untuk memudahkan masyarakat mereka mengenali siapa di kalangan mereka datang daripada kasta bawahan.

Dalam mengawal tatacara pemakaian wanita kasta rendah, peraturan cukai diperkenalkan mewajibkan mana-mana wanita yang telah mencapai umur matang serta mula menjalani proses pembentukan buah dada perlu mula membayar cukai - jika mereka berhasrat untuk menutupi dada.

Pegawai-pegawai kerajaan daripada kumpulan Nair akan hadir rumah ke rumah di mana ada wanita menginap, mengutip cukai yang akan dianggap sebagai lesen bagi wanita tersebut melindungi dadanya.

Jumlah cukai pula ditentukan oleh saiz buah dada yang ingin dilindungi.

Lebih besar saiznya, lebih tinggi cukai yang perlu dibayar dan semuanya ditentukan oleh pegawai yang datang berkunjung. Kami tak tahulah apa ukuran yang mereka gunakan.

Disebabkan oleh faktor kemiskinan yang membelenggu wanita-wanita berkasta rendah, kebanyakannya memilih untuk tidak mengenakan penutup dada sebaliknya membiarkan saja buah dada mereka kelihatan ketika di khalayak umum.

Lebih malang bagi kumpulan kasta rendah, bukan sahaja wanita dikenakan cukai sedemikian - lelaki berkasta rendah juga dikenakan cukai hampir serupa di mana kaum lelaki akan dikenakan cukai sekiranya mereka mahu menyimpan rambut di kepala.

Selain cukai buah dada dan cukai rambut, cukai pondok kediaman dan cukai ke atas harta warisan juga dikenakan pemerintah Travancore.

Bagi golongan kasta rendah yang tidak bernasib baik, selain daripada cukai yang menekan - mereka juga akan diwajibkan berkhidmat untuk kerajaan tanpa bayaran sebagai buruh kasar, di kawasan seperti pusat pentadbiran kerajaan, kuil atau kediaman individu bangsawan.

Ditindas dalam sistem masyarakat mereka sendiri, bagi segelintir yang berani mereka bertindak mengeluarkan diri mereka daripada sistem tersebut dengan meninggalkan agama Hindu, seterusnya memeluk agama Islam atau Kristian.

Bagaimanapun, persepsi masyarakat Travancore ketika itu melihat tindakan sedemikian rupa sebagai sesuatu yang sangat-sangat hina membuatkan tidak ramai yang berani melakukannya.

Walaupun begitu, kuasa kolonial British mula memberikan sokongan kepada wanita-wanita Travancore yang menerima ajaran Kristian, mendesak kerajaan Travancore untuk membenarkan wanita Kristian menutup dada mereka dengan syarat tertentu.

Wanita Kristian dibenarkan untuk menutupi dada dengan kain, tetapi tidak dibenarkan meniru gaya pemakaian yang diamalkan kumpulan kasta lebih tinggi.

Hasil kompromi ini, semakin ramai wanita berkasta rendah baik yang beragama Kristian mahupun Hindu mula memberanikan diri bersuara, bagi memastikan larangan penutupan dada di kalangan wanita ditarik balik.

Tindakan ini akhirnya mendapat tentangan golongan atasan yang melihat pemberontakan tersebut bakal menggugat sistem kasta yang diamalkan, namun gelombang kebangkitan yang berlaku tidak lagi dapat ditahan pemerintah.

Pemerintah Travancore mengalah, membenarkan wanita di sana menutupi dada dengan sejenis kain khas tidak melindungi bahu; bagi mengekalkan perbezaan darjat antara wanita berkasta tinggi dan rendah.

Selepas beberapa insiden pergaduhan melibatkan golongan wanita berkasta tinggi yang cuba membogelkan wanita berkasta rendah, mahkamah Travancore akhirnya mengeluarkan keputusan penghakiman pada tahun 1823, membenarkan kesemua wanita di Travancore yang kini sudah memeluk agama Kristian memakai penutup dada.

Perubahan ini menjadi titik tolak kepada revolusi perubahan yang berlaku di Travancore dan sehingga kini, majoriti masyarakat Kristian di negara tersebut terus menetap di bahagian selatan tanah besar India.


Apa Yang Diajarkan Dalam Sistem Sekolah Kebangsaan Korea Utara?

Korea Utara merupakan sebuah negara yang mempunyai aura yang tersendiri, disebabkan dasar pemerintah mereka yang nyata berbeza berbanding negara-negara dunia lain.

Pelbagai kisah menarik, suka dan duka berkenaan corak budaya masyarakat Korea Utara yang didakwa hidup dalam suasana tertekan di bawah pimpinan pemerintahan bercorak diktator; membuatkan kisah berkaitan negara tersebut menarik untuk dipelajari.

Pernahkah anda tertanya-tanya; bagaimanakah sistem pendidikan kebangsaan negara tersebut dan apakah yang membezakan sistem mereka berbanding dengan sistem negara kita khasnya?

Sistem pendidikan Korea Utara diselia melalui bab 3 perlembagaan negara mereka, membentuk visi, dasar dan matlamat utama negara tersebut dalam sistem pendidikan.

Bab 3 perlembagaan Korea Utara mempunyai 18 artikel berkaitan pembentukan budaya dan sistem masyarakat mereka, menyentuh elemen-elemen penting seperti corak budaya, bahasa, cara hidup, perubatan dan alam sekitar.

Artikel 43 sehingga artikel 49 menyentuh dasar dan matlamat negara tersebut apabila hal berkaitan pendidikan kebangsaan dibicarakan.

Artikel 43 menyatakan sistem pendidikan Korea Utara berhasrat mahu melahirkan masyarakat sosialis yang berpegang kepada semangat revolusi dicorakkan pimpinan negara, sementara artikel 44 menjamin keutamaan kerajaan akan diberikan kepada pendidikan awam.

Artikel 45 mewajibkan pendidikan bersifat universal selama 11 tahun kepada semua warga Korea Utara termasuklah 1 tahun pendidikan tahap tinggi, dalam bidang sains dan teknologi.

Artikel 47 menjamin semua pendidikan di peringkat rendah dan menengah adalah percuma, sementara biasiswa akan disediakan bagi pelajar peringkat tertiari.

Artikel 49 pula menjamin bahawa semua kos pendidikandi peringkat tadika atau pra-sekolah adalah di bawah tanggungan kerajaan.

Pada 25 Disember 2012, kerajaan Korea Utara mengumumkan perubahan dasar kepada sistem pendidikan mereka - menambah satu tahun wajib kepada 11 tahun mandatori pendidikan, menjadikan pendidikan mandatori di sana berlangsung 12 tahun.

Dalam sistem baru ini, semua pelajar yang telah menjalani fasa pra-sekolah akan melalui 5 tahun pendidikan rendah ketika berusia 7 hingga 11 tahun, pertengahan selama 3 tahun dari usia 11 hingga 13 tahun, 3 tahun sekolah tinggi semasa berumur 14 hingga 6 tahun dan 4 ke 6 tahun peringkat kolej.

Sama seperti negara kita, mereka juga mengamalkan sistem pendidikan tinggi yang membezakan antara pendidikan berstatus kolej, universiti dan vokasional.

Apa yang membezakan mereka adalah kewajipan yang dikenakan pemerintah mereka, supaya golongan dewasa turut sama terus menjalani pendidikan selepas tamat pendidikan formal mereka.

Golongan pekerja dewasa akan meneruskan pengajian mereka secara sambilan bagi memperbaiki kelulusan mereka di kelas-kelas yang diatur, melibatkan bidang kerjaya mereka.

Wujud sistem pendidikan bertaraf tertiari yang diadakan di kilang, ladang, pejabat-pejabat komunikasi dan penyiaran serta industri perikanan, melalui kelas-kelas sambilan untuk disertai pelajar-pelajar dewasa dalam memperbaiki kemahiran mereka.

Semuanya nampak cantik dan bunyinya seolah-olah sistem di sana lebih baik berbanding negara kita bukan?

Disebabkan usaha pemerintah Korea Utara yang mahu mengekalkan kuasa dan dinasti pemerintahan, sukatan pendidikan di Korea Utara sendiri hendak tak hendak dibentuk mencerminkan visi tersebut.

Sistem pendidikan mereka dibentuk untuk melahirkan pelajar yang mahir dalam sains, matematik dan kemahiran - tetapi dalam masa yang sama diterap agar mempunyai kesetiaan tidak berbelah bahagi terhadap susur galur keluarga Kim, yang menjadi pengasas negara tersebut.

Dua topik utama yang menjadi penggerak kepada pembentukan ideologi dan tahap kesetiaan yang mengukuhkan cengkaman keluarga Kim, dijalankan melalui subjek sejarah dan falsafah.

Semua pelajar di Korea Utara peringkat rendah dan menengah perlu mempelajari subjek khas berkenaan setiap ahli keluarga Kim.

Sebagai contoh, pelajar sekolah rendah berusia 7 hingga 11 tahun akan diajar berkaitan sejarah hidup Kim Il-Sung, Kim Jong-Il dan isteri kepada Kim Il-Sung, Kim Jong-Suk semasa mereka membesar selama 3 tahun pendidikan.

Apabila tiba ke peringkat sekolah pertengahan, mereka mula diajarkan sejarah bagaimana ketiga-tokoh itu memainkan peranan dalam membentuk negara mereka, ditambah dengan satu subjek baru berkenaan Kim Jong-Un, pemerintah mereka ketika ini.

Kesemua subjek itu disambung pengajiannya ke peringkat sekolah tinggi, di mana pengajian terhadap keempat-empat tokoh negara mereka itu diteruskan ke tahap seterusnya.

Setiap pelajar diperingkat ini akan menghabiskan 2 ke 4 jam setiap minggu dalam memahami selok-belok perjuangan dan ideologi Kim Il-Sung, Kim Jong-Il, Kim Jong-Suk dan Kim-Jong-Un.

Pada peringkat ini jugalah latihan ketenteraan wajib diperkenalkan kepada setiap pelajar, di mana pelajar perlu menjalani kelas 48 jam dalam ilmu asas ketenteraan.

Kami akhiri artikel ini dengan menerangkan kepada anda antara topik yang diajar kepada warga Korea Utara.

Dalam subjek "Revolutionary History of Our Dear Leader Kim Jong-Un" yang mula diperkenalkan beberapa tahun dahulu, beberapa dakwaaan yang agak keterlaluan dijadikan sebahagian daripada sukatan subjek tersebut.

Para guru dan pelajar diberikan manual serta bahan rujukan terbitan kerajaan yang hanya didedahkan pada tahun 2015, menceritakan beberapa fakta menarik seperti Kim Jong-Un sebenarnya sudah mahir memandu sejak berusia 3 tahun, selain berbakat melukis dan menggubah lagu.

Lebih lucu, dalam topik yang perlu diajar turut memaparkan kisah perlumbaan bot laju yang dimenangi Jong-Un semasa berusia 9 tahun, selepas mendapat cabaran pemilik sebuah syarikat pengeluar bot yang melawat negara tersebut.

Kami belum menyentuh berkenaan topik berkaitan dakwaan kuasa ajaib yang dimiliki ayah dan datuk beliau, diamalkan semasa perang yang membawa kepada kejayaan besar - membolehkan negara gagah itu dibentuk. Itulah yang diajarkan kepada rakyat Korea Utara sebelum ini. Semua pelajar Korea Utara perlu percaya pemimpin negara mereka mempunyai kuasa teleportasi diri.


7 Telefon Mudah Alih Terawal Di Dunia

Pada masa kini, telefon mudah alih boleh dianggap satu keperluan. Malah, kanak-kanak di sekolah rendah juga segelintirnya turut diberikan telefon mudah alih oleh ibu bapa mereka.

Sukar untuk membayangkan kehidupan pada masa kini tanpa telefon bimbit kita. Telefon mudah alih adalah perkara pertama yang kita lihat pada waktu pagi dan perkara terakhir yang sering kita perhatikan sebelum tidur.

Pada masa kini, syarikat-syarikat besar seperti Apple, Huawei, Samsung dan banyak lagi berlumba-lumba menghasilkan telefon dengan spesifikasi baru sehingga menyebabkan ratusan model telefon mudah alih membanjiri pasaran. Tawaran harga menarik yang diberikan semestinya memberi pengguna banyak pilihan untuk membeli, bergantung pada kemampuan kewangan mereka.

Terdapat ratusan (atau ribuan) model telefon mudah alih yang dijual di pasaran sejak dahulu. Namun, tahukah anda apakah model-model telefon mudah alih terawal yang pernah dijual satu ketika dahulu? Kali ini kami akan berkongsi 7 model terawal telefon mudah alih yang pernah dijual kepada orang ramai satu ketika dahulu.

Jenama Palm ini mungkin tidak pernah didengari rakyat Malaysia kerana model-model telefonnya tidak dibawa masuk ke pasaran Malaysia. Telefon Palm Treo 600 ini diperkenalkan pada tahun 2003 tetapi dihentikan penjualanya setahun kemudian. Harganya dahulu sekitar $500.

Sebelum kemunculan Palm Treo 600, syarikat Palm hanya menjual gajet PDA. Namun, mereka menukar strategi ini dengan memperkenalkan Palm Treo 600 yang dipasarkan sebagai gajet serba boleh dengan menggabungkan fungsi telefon dan PDA dalam satu peranti.

Pada masa kini, kamera pada telefon mudah alih merupakan satu ciri atau keperluan wajib yang ada pada setiap model. Namun, sekitar tahun 20202 dahulu, fungsi kamera pada telefon mudah alih merupakan satu konsep yang baru dan model terawal yang memperkenalkannya adalah Sanyo SCP-5300.

Telefon ini dijual pada harga sekitar $399.95. Bergantung pada versinya, telefon ini mampu menyimpan antara 10 hngga 79 keping gambar. Telefon ini juga mempunyai fungsi yang membolehkan anda melayari laman web namun kosnya terlalu mahal kerana kadar bayarannya dicaj mengikut minit penggunaan.

Nokia 5110 adalah salah satu telefon yang paling popular pada akhir 1990-an dan awal 2000-an. Nokia 5110 adalah telefon yang tahan lasak, sesuai untuk remaja dan orang dewasa. Dijual pada harga sekitar $100, telefon ini mempunyai paparan LCD yang dianggap sangat bagus pada waktu itu.

Telefon bimbit ini ditujukan untuk remaja yang dan dewasa dan ia adalah salah satu telefon pertama yang menampilkan permainan terkenal, Snake. Popularitinya bertahan selama beberapa tahun sebelum model baru yang lebih ringan dan kecil mengambil alih pasaran.

StarTAC dari Motorola dilancarkan pada awal tahun 1996 dan merupakan telefon bimbit pertama yang boleh dilipat. Konsep boleh lipat ini begitu mengujakan dan dianggap sebagai satu revolusi besar dalam dunia telefon mudah alih sehingga membolehkan kira-kira 60 juta unit terjual, angka yang mengejutkan memandangkan harganya amat mahal, sekitar $1000.

Motorola StarTAC adalah salah satu telefon pertama yang menggunakan bateri lithium-ion. Selain itu, ia memiliki kemampuan untuk bergetar dan bukannya berdering ketika panggilan telefon masuk. Model telefon ini dihentikan pengeluarannya sekitar tahun 2007.

Nokia 1011 adalah telefon GSM pertama di pasaran dan dihasilkan secara besar-besaran. Beberapa ciri utama telefon ini termasuk kemampuan untuk mengirim dan menerima pesanan SMS dan mempunyai memori yang cukup untuk menyimpan 99 nombor telefon.

Telefon ini bukan sahaja besar, tetapi berat. Ianya seberat 482g dan sebagai perbandingan, Iphone 8 hanyalah seberat 142g. Selain itu, paparannya juga kecil, sesuatu yang normal buat model-model awal telefon mudah alih di pasaran.

Motorola Microtac 9800X diperkenalkan pada tahun 1989 dan dihentikan pengeluarannya 2 tahun kemudian. Ianya merupakan telefon mudah alih yang benar-benar mudah alih kerana ianya tidak disambungkan dengan kenderaan dan boleh dibawa ke mana-mana sahaja.

Harganya cukup mahal, sekitar $2495 pada waktu tersebut. Terdapat ciri-ciri menarik padanya antaranya nada pada papan kekunci, kemampuan penyimpanan nama dan nombor telefon, kawalan kelantangan bunyi dan paparan dot-matriks.

Motorola Dynatax 8000X dijual pada tahun 1984 dan cukup mahal, dijual sekitar $4000! Ianya merupakan telefon mudah alih pertama yang dijual kepada orang awam. Penciptaan telefon mudah alih sebelumnya lebih tertumpu untuk kegunaann ketenteraan.

Pada masa itu, telefon ini hanyalah untuk orang kaya dan kebanyakan pemiliknya adalah ahli perniagaan yang sentiasa menaiki kenderaan untuk kemana sahaja memandangkan telefon ini mempunyai kabel yang bersambung dengan kereta.

Pada ketika itu sekiranya anda menggunakan istilah "telefon bimbit", orang akan memberi anda pandangan yang pelik dan jika anda mengatakan "telefon mudah alih", orang akan menganggap anda bercakap mengenai telefon yang terdapat dalam kereta kerana model terawal telefon mudah alih ini bersambung dengan kereta.


Bagaimana 'One Piece' Berjaya Tingkatkan Ekonomi Jepun

Pada tahun 2016, wilayah selatan di Jepun iaitu Kumamoto dilanda gempa bumi berkekuatan 7.0 skala Richter yang telah menghancurkan bandar dan bandar tempatan. Bencana alam itu juga meragut 50 nyawa.

Tidak mahu melihat bandarnya berada dalam kesukaran, artis manga dan pencipta "One Piece" yang juga merupakan penduduk bandar Kumamoto iaitu Eiichiro Oda terpanggil untuk membantu.

Beliau memutuskan untuk menderma sebanyak 800 juta yen, bersamaan dengan RM31.2 juta sebagai usaha memulihkan bandar.

Pecahan sumbangan itu adalah sebanyak RM19.54 juta di bawah nama Luffy dan juga RM11.64 juta di bawah namanya.

Dan hasil daripada sumbangan yang tersangat banyak oleh Eiichiro ini, pemerintah wilayah Kumamoto telah membina patung watak utama One Piece ini iaitu Monkey D. Luffy, serta sedang membina 8 lagi patung rakan-rakan Luffy di sekitar wilayah tersebut.

Dilaporkan bahawa kos pembinaan adalah sekitar 10 juta yen atau RM390,110 bagi setiap patung.

Ketika ini, tiga patung telah siap dibina iaitu patung Luffy di hadapan Pejabat Wilayah Kumamoto di Kota Kumamoto, patung Sanji di Bandar Mashiki dan patung Usopp di Kota Aso.

Patung Chopper dan Brook pula sepatutnya dilancarkan pada Mac 2020 namun ditangguhkan disebabkan oleh pandemik COVID-19.

Mungkin ramai yang tertanya-tanya mengapa pihak pentadbiran bandar Kumamoto memutuskan untuk memperuntukkan sejumlah wang yang agak banyak untuk membina patung-patung ini, dan bukannya usaha pemulihan dari Gempa Kumamoto, kan?

Sebenarnya, ini merupakan satu keputusan yang sangat efektif bagi membantu bandar ini.

Sekumpulan pelajar seramai 66 orang dari universiti tempatan iaitu Universiti Shokei telah melakukan satu tinjauan terhadap para pelawat yang melawat patung Luffy di antara 19 Oktober 2019 dan 20 Januari 2020.

Hasil daripada tinjauan ini adalah sangat menakjubkan di mana mereka mendapati bahawa  anggaran nilai ekonomi patung Luffy selama setahun adalah 2,671,970,000 yen bersamaan dengan RM104,225,851.

Mereka juga menanggarkan seramai 55,121 orang mengunjungi Kota Kumamoto hanya untuk melawati patung ikonik raja lanun Luffy ini.

Sekiranya anda membahagikan jumlah anggaran nilai ini dengan jumlah orang, dianggarkan sebanyak RM 1,887.50 akan dihasilkan untuk ekonomi Kumamoto tempatan bagi setiap pengunjung.

Malah, 8% daripada para pelawat yang ditinjau oleh mereka adalah peminat One Piece dari negara luar.

Ini bermakna patung Luffy sahaja sudah memberikan pulangan modal kos pembuatannya sebanyak 267 kali ganda, bagi setiap tahun.

Tinjauan ini juga mendapati bahawa orang-orang yang mengunjungi patung itu juga pergi untuk melihat pemandangan lain di wilayah ini seperti Istana Kumamoto, termasuk mengunjungi restoran tempatan serta menginap di hotel di sekitar bandar ini.


5 Cukai Paling Aneh Dikenakan Kerajaan Negara Dunia

Anda pasti akan mengeluh apabila mendengar perkataan 'cukai' disebutkan, apatah lagi apabila tiba masanya deklarasi cukai tahunan perlu dilakukan.

Hendak tak hendak, kita perlu menerima hakikat bahawa cukai adalah sumber utama kerajaan untuk menguruskan negara, dengan harapan mereka akan memanfaatkan kutipan cukai sebaik mungkin.

Ada cukai yang biasa kedengaran seperti cukai GST, SST, eksais dan sebagainya. Bagi sesetengah negara yang kreatif, mereka juga mewujudkan cukai-cukai yang layak dikatakan ganjil dan aneh dalam memaksimakan kantung kerajaan.

Pada tahun 2006, sebagai usaha untuk merendahkan penggunaan kayu sepit makanan (chosptick) di kalangan rakyat China; kerajaan mereka memperkenalkan cukai 5% ke atas semua pengguna yang masih mahu menggunakan kayu sepit pakai buang yang diperbuat daripada kayu.

Langkah China memperkenalkan cukai ini disokong oleh kesedaran kerajaan mereka yang mahu menurunkan kadar pebengan pokok bagi penghasilan kayu sepit; dianggarkan sebanyak 1.3 juta kubik meter setiap tahun.

Usaha yang dimulakan sejak tahun 2006 kini masih berterusan, dengan beberapa inisiatif tambahan seperti pertukaran kepada kayu sepit plastik dan pelanggan tidak lagi diberikan kayu sepit secara automatik - diharap dapat memulihkan kembali kawasan hutan China yang terjejas sehingga tinggal hanya 3.34% daripada keseluruhan kawasan asal.

Di Sepanyol, salah satu cukai yang sangat dibenci orang awam adalah cukai yang digelarkan "impuesto al sol" atau cukai matahari. Ini kerana cukai ini dikenakan ke atas individu yang memilih untuk menggunakan panel-panel solar sahaja.

Ramai rakyat Sepanyol yang berusaha untuk menjimatkan elektrik memasang panel solar bagi tujuan penjimatan wang, tetapi kerajaan Sepanyol melihat tindakan penjimatan itu bakal merugikan mereka - jadi mereka mencukaikan mana-mana pemilik panel solar yang kediaman/premis mereka masih berhubung dengan grid elektrik kebangsaan.

Setiap individu yang ingkar akan didenda EUR6,000. Peraturan cukai matahari ini diwartakan pada tahun 2015 namun telah pun ditarik semula pada tahun 2018, selepas kerajaan Sepanyol bertukar tangan.

Salah satu cukai ganjil yang seringkali dilaksanakan pelbagai kerajaan seluruh dunia, adalah cukai buangan lembu ternakan. Ini bermakna penternak lembu di negara terlibat perlu membayar cukai disebabkan oleh proses nyahtinja lembu.

Banyak negara percaya aktiviti penternakan lembu menyebabkan pencemaran pada alam akibat daripada gas methane yang terhasil semasa lembu menyahtinja dan penternak dimangsakan kerana 'mencemari alam sekitar.'

Antara negara yang sedang berusaha memperkenalkan peraturan cukai ini adalah Denmark, di mana pewartaan cukai tersebut diumum pada tahun 2009 dan undang-undang berkenaan cukai nyahtinja lembu ini, sedang digubal bagi memperketatkannya.

Di kalangan negara yang mengamalkan cukai ini, Denmark merupakan negara tertinggi kadar cukainya.

Tahukah anda, dalam sejarah dunia - status sebagai seorang individu belum berkahwin pernah melayakkan anda dicukaikan? Begitulah kisahnya yang berlaku di banyak negara antaranya Amerika Syarikat, Afrika Selatan, Jerman, Itali dan Kesatuan Soviet sebelum kejatuhan mereka.

Kadarnya juga berbeza-beza. Di negeri-negeri Amerika Syarikat misalnya, mereka mengenakan cukai di antara $1 ke $25 yang perlu dibayar setiap individu bujang, bagi menggalakkan mereka berkahwin segera. Bagaimanapun, cukai ini sudahpun dimansuhkan di sana, kali terakhir dikutip sekitar tahun 1920-an.

Lebih menarik di Kesatuan Soviet, cukai dikenakan kepada mana-mana individu berusia 25 ke 50 tahun bagi lelaki dan 25 ke 45 tahun bagi wanita, yang tidak mempunyai cahaya mata.

Untuk tempoh dari tahun 1941 sehinggalah 1990, kesemua individu bujang di Soviet dicukai sebanyak 6% daripada pendapatan bulanan mereka. Pewartaan cukai ini ditarik balik selepas kerajaan Soviet runtuh, membolehkan pindaan dasar cukai orang bujang ini dibuat.

Bagi penduduk Maryland di Amerika Syarikat - mereka boleh berbangga kerana menjadi satu-satunya penduduk Amerika Syarikat yang dikenakan cukai setiap kali mengepam tandas.

Berbeza dengan sistem pembentungan lain yang mengenakan caj ke atas perkhidmatan disediakan, penduduk Maryland turut perlu membayar cukai mengikut fasiliti yang ada. Kediaman atau premis yang dihubungkan kepada sistem pembentungan dikenakan caj $30 minima bermula tahun 2004.

Kadarnya akan meningkat bergantung kepada berapa jumlah buangan yang perlu diuruskan setiap bulan, sehinggakan ada keluarga perlu membayar sehingga $117 sebulan. Mana-mana kediaman yang mempunyai tangki septik mereka sendiri pula akan dikenakan bayaran tetap $60 setahun.

Kadar cukai yang dikenakan dilaporkan akan digunakan bagi tujuan menambah baik sistem pembentungan negeri tersebut. Hasilnya pada tahun 2017, fasiliti rawatan air di situ telah pun dipertingkatkan kapasiti dan teknologi di belakangnya, membolehkan bekalan air bersih disalurkan kepada pengguna dengan lebih efektif.


Kod Peraturan Assyrian : Undang-Undang Pertama Dunia Mewajibkan Wanita Berhijab

Zaman sekarang, apabila kita menyebut berkenaan hijab atau tudung - berkemungkinan besar persepsi yang pertama sekali difikirkan orang ramai adalah berkenaan wanita-wanita Muslim.

Ini kerana di seluruh dunia ketika ini, banyak pihak menyedari berkenaan kewajipan seseorang Muslimah atau 'wanita Muslim' untuk menutupi dan melindungi sebahagian besar kepalanya, daripada pandangan khalayak umum.

Bagaimanapun realitinya amalan pemakaian hijab ini sebenarnya sudah dimulakan jauh lebih awal, sebelum era Rasulullah saw. bermula lagi dan sejarahnya bermula pada sekitar tahun 2000SM, lebih 4000 tahun dahulu.

Kajian sejarah telah menunjukkan sekitar tahun 2500SM-1000SM, wujud sebuah kerajaan berstatus empayar terletak di kawasan Mesopotamia, dikenali sebagai bangsa Assyria yang pada ketika itu merupakan antara tamadun paling maju di dunia.

Dalam proses carigali artifak sejarah yang dijalankan pada awal abad tahun ke 20 oleh sekumpulan penyelidik dari Jerman di sekitar wilayah dipercayai merupakan pusat pentadbiran Tamadun Assyria iaitu ibu kotanya yang bernama Asur; mereka menemui 15 kepingan batu setinggi 8 kaki mirip kepingan batu yang mengandungi Kod Undang-Undang Hamurrabi.

Usaha untuk menterjemahkan kandungan kod itu berjaya memberikan kumpulan penyelidik gambaran jelas kepingan batu itu yang sebenarnya mengandungi Kod Undang-Undang Assyria - sebuah empayar lebih besar berbanding masyarakat Babylon yang wujud serentak semasa pemerintahan Hamurrabi.

Malangnya isi kandungan kepingan itu tidak dapat diterjemahkan kesemuanya, disebabkan kerosakan yang telah berlaku. Bagaimanapun, usaha penterjemahan berjaya mengenalpasti salah satu bahagian penting melibatkan kaum wanita era tersebut.

Selain meliputi hak wanita, antara bahagian undang-undang yang disebut dalam kod undang-undang Assyria adalah kes kecurian, serangan, serangan seksual, undang-undang perkahwinan dan undang-undang jenayah.

Untuk artikel ini, kami hanya akan membincangkan berkenaan undang-undang hak wanita Assyria - dipercayai merupakan peraturan terawal (setakat ini) dibentuk sesebuah pemerintah dalam mewajibkan wanita mengenakan hijab.

Berbeza dengan tamadun lain sezamannya seperti tamadun Babilon dan tamadun Sumeria, tamadun Assyria memperkenalkan banyak penambahan pada undang-undang kerajaan mereka dalam menjaga tindak tanduk wanita zaman tersebut.

Ini dipercayai berpunca daripada kepercayaan mereka pada zaman tersebut bahawa Tuhan kepercayaan mereka menghargai peraturan dan undang-undang yang ketat dikenakan; dalam memastikan kehidupan masyarakat mereka dilindungi.

Selain itu, kehidupan masyarakat Assyria zaman tersebut juga dikatakan senantiasa berdepan bahaya akibat kedudukan geografi yang mendedahkan masyarakat mereka kepada ancaman, baik alam semulajadi atau pencerobohan tamadun luar.

Disebabkan oleh faktor kepercayaan serta situasi hidup yang agak menekan, pemerintah Assyria memperkenalkan undang-undang yang yang ketat bagi melindungi kepentingan masyarakat mereka, khasnya dari segi moral dan sahsiah.

Salah satu sasaran utama undang-undang itu adalah kaum wanita, yang dimestikan menjaga kelakuan dan tingkah laku agar tiada bencana diturunkan kepada mereka selain kebimbangan agar ada pihak luar berjaya memperdayakan wanita Assyria, seterusnya memecah belahkan tamadun mereka.

Malangnya - berbeza dengan Kod Hamurrabi yang dilihat lebih adil kepada wanita, kod Assyria pula memilih untuk memalukan wanita dengan hukuman berat dan ringan; seandainya wanita itu memilih untuk melanggar peraturan yang telah ditetapkan.

Masyarakat Assyria membahagikan undang-undang berkaitan wanita kepada beberapa seksyen. Yang pertama adalah berkenaan jenayah yang berkaitan wanita, melibatkan kesalahan kecurian dan juga penghinaan terhadap individu lain.

Bahagian kedua pula melibatkan jenayah kekerasan yang dilakukan oleh wanita, sekiranya mereka bertindak menyerang suami. Wanita yang bertindak menyerang seseorang lelaki lain akan dikenakan denda sebanyak 1,800 shekel (matawang mereka ketika itu) serta dirotan dengan batang besi sebanyak 20 kali.

Bagi isteri pula, seandainya mereka bertindak memecahkan sebelah testikel suami, sebatang jari mereka akan dipotong. Kedua-dua testikel? Kedua-dua mata atau buah dada mereka akan dibutakan/dipotong.

Seksyen seterusnya melibatkan jenayah rogol dan kesalahan seksual terhadap wanita. Seandainya seseorang isteri digoda untuk menyetubuhi lelaki lain, wanita tersebut wajib menolaknya. Sekiranya didapati menyerah diri dan persetubuhan berlaku, kedua-dua pihak akan dibunuh.

Untuk menulis satu per satu undang-undang Assyria agak panjang, jadi lebih baik kita fokuskan kepada topik artikel ini; perintah bertudung.

Semua wanita yang berstatus isteri serta anak perempuan termasuklah perempuan-perempuan simpanan diwajibkan memakai hijab yang menutupi kepala mereka, semasa berada di luar kawasan rumah.

Seorang isteri wajib menutupi keseluruhan bahagian kepala dan wajah, sementara wanita yang belum berkahwin hanya perlu bahagian wajah dari mata ke bawah dagu, tanpa perlu menutupi keseluruhan bahagian kepala.

Undang-undang Assyria menetapkan isteri, anak gadis dan perempuan simpanan bebas untuk tidak menutupi wajah dan kepala semasa berada dalam kediaman masing-masing.

Bagaimanapun, perintah sama dikecualikan ke atas golongan pelacur atau wanita yang terbukti menyundalkan dirinya.

Wanita berstatus pelacur pula diharamkan daripada memakai hijab, tak kiralah dalam apa saja bentuk sekalipun serta perlu membiarkan wajah mereka kelihatan semasa berada di khalayak umum.

Seandainya ada di kalangan pelacur ditemui memakai hijab, orang awam yang menemuinya digalakkan untuk menangkapnya dan membawanya ke hadapan istana pemerintah.

Hukumannya adalah segala pakaian yang dipakai wanita tersebut ketika itu akan disita, pelacur tersebut akan disebat dan larutan pekat berwarna hitam hasil sebatian tar dan bitumen, akan dicurah ke atas wanita tersebut.

Begitulah secara ringkas undang-undang Kod Assyrian ciptaan manusia (hasil kajian setakat ini) antara undang-undang terawal mewajibkan pemakaian tudung terhadap wanita, sebelum budaya sama mula diikuti masyarakat-masyarakat lain di seluruh dunia.